ИнтерФУТБОЛ :: Роналдиньо: «Онажоним қучоғини соғиндим...»\nРоналдиньо: «Онажоним қучоғини соғиндим...»\nРОНАЛДИНЬОНИНГ ҚАМОҚДАН ЧИҚИБ БЕРГАН БИРИНЧИ ИНТЕРВЬЮСИ. Бир ойдан кўпроқ вақтини Парагвайдаги қамоқхонада ўтказган бразилиялик футбол афсонаси кейинчалик озодликка чиқарилди, аммо тез орада унинг ҳаракатини яна чеклаб қўйишди. Хуллас, Роналдиньо 7 апрелдан эътиборан акаси Роберто де Ассис Морейра билан бирга Асунсьон шаҳридаги Палмагора меҳмонхонасида уй қамоғи шароитида истиқомат қилмоқда. Ҳужжатларга боғлиқ муаммо туфайли нохуш вазиятга тушиб қолганига қарамай, ўзини анча хотиржам ҳис этаётган бразилиялик собиқ ҳужумчи яқинда АВС COLOR телеканалига интервью бериб, футболчилик фаолиятини ёдга олди, шунингдек, ҳозирги муаммолари тезроқ бартараф этилишига умид билдирди.\n- Рони, 1997 йили U-17 тоифасидаги ЖЧда ўта ёрқин ўйин кўрсатиш асносида илк марта кўпчилик назарига тушгандинг. Ўша турнирдан қандай хотиралар қолган?\n- Кичик мундиалдан фақат ёқимли таассуротлар билан қайтгандим. Ҳа, ўша пайт ҳали жуда ёш эдим. Бизга қадар Бразилия футболи бу тоифада бирор марта чемпион бўлмаган эди. Албатта, мусобақа шахсан менинг фаолиятим учун ҳам муҳим аҳамият касб этди. Ҳар ҳолда, шу муваффақият туфайли «Гремио»нинг асосий таркибидан жой олдим.\n- 2002 йили яна бир бора шоҳсупага кўтарилдинг - энди катталар мундиалида миллий терма жамоа билан. Буниси тақдим этган эҳтирослар аввалгисидан кучлироқ бўлгандир...\n- Албатта, ҳар икки ғалаба бизга унутилмас онларни тортиқ қилган. Ахир ЖЧда ғолиб чиқиш - энг юксак чўққи, тарихий муваффақият. Бундай натижага 17 ва 22 ёшда эришганим - мен учун бебаҳо тажриба.\n- Кейинчалик Европага йўл олдинг ва еврокубокларда ёрқин ўйинлар кўрсатдинг, айниқса, «Барселона» сафида. Оддий айтганда, Жанубий америкалик ҳар қандай футболчи ҳавас қилса арзийдиган даражада фаолият юритдинг. Ўзинг қандай фикрдасан?\n- Еврофутболдаги иштирок фаолиятимнинг таърифлаш қийин бўлган босқичларидан биридир. Чунончи, «кўҳна қитъа»да унча узоқ ўйнамадим, менимча. Лекин «Барселона» билан ЧЛда ғолиб чиққанимнинг энг муҳим жиҳати шуки, мен борган паллада жамоа омадсизлик кўчасига кириб қолганди.\n- Парагвайда Жанубий Америка футболининг клублар миқёсидаги энг нуфузли турнири - Либертадорес кубоги финалида майдонга тушдинг. Ўша учрашув ёдингдами? Асунсьоннинг «Олимпия»си дастлабки ўйинда 2:0 ҳисобида ғалаба қозонган бўлсада, сизлар Белу-Оризонтида керакли натижага эришиб, кубок соҳибига айлангандинглар.\n- Ҳа, Либертадорес кубогини қўлга киритиш мен учун муҳим эди. Чунки коллекциямга айнан шу соврин етишмаётганди. Умуман, Парагвай жамоаси билан ўйинларимиз жуда зўр ўтган ва бу ҳам яхши хотира...\n- Эътиқодли эканлигинг эркинлик чекланган ҳозирги шароитда нечоғли ёрдам бермоқда?\n- Ўйлашимча, бунинг ёрдами катта. Ҳамиша тинчлик ва омонликни сўраб ибодат қиламан. Бу кўргиликлар ҳам тез орада барҳам топишидан умидворман.\n- Ўзи Парагвайга нима мақсадда келган эдинг? Икки тадбир хусусида гап-сўзлар бўлди...\n- Тўғри, биз акам имзолаган шартнома асосида ишлаётгандик. У менинг расмий вакилим. Режага мувофиқ, бу ерда онлайн-казинонинг очилиши ва «Ҳаёт қироли» китоби тақдимот маросимида қатнашишимиз керак эди. Иккинчи тадбирни Парагвайда китоблар савдоси билан шуғулланадиган Бразилия компанияси ташкил этганди.\n- Ташрифинг кўпчилик эътиборини тортди. Гарчи мураккаб вазиятда кўрсатма беришингга тўғри келган бўлсада, ҳаттоки, расмийлар ва полиция вакиллари сендан дастхат олишди, бирга суратга тушишди. Ўша лаҳзаларда нималарни ҳис этдинг?\n- Аввало, парагвайлик одамлардаги самимийлик ва ҳурматни. Бу илиқликни юртингизга келган куниёқ сезгандим, ҳозир ҳам шундай. Албатта, меҳр-муҳаббат учун бағоят миннатдорман.\n- Паспортларингизнинг сохта эканлиги ҳақидаги хабарни қандай қабул қилдинглар?\n- Очиғи, айбловни эшитиб, ҳайрон қолдик. Кейин одил судга қўлимиздан келганича ёрдам бердик, барча саволларга имкон қадар тўлиқ жавоб қайтардик.\n- 6 март куни ҳаммаси деярли ҳал бўлган паллада, сени қамоқхонага жўнатишларини айтганларидан кейин қандай ҳолатга тушдинг?\n- Табиийки, бу мен учун кучли зарба бўлди. Шундай вазиятга тушиб қолишни ҳеч қачон хаёлимга ҳам келтирмагандим. Ҳаётим давомида фақат маҳоратимни ошириш ва мухлисларни мамнун этиш ҳақида ўйлаганман.\n- Судья Мирко эркинлигинг чекловлардан холи эканлиги, Бразилияга бемалол қайтишинг мумкинлигини айтганди, кейин нима бўлди?\n- Рейсимиз 7 мартга белгиланган эди. Ўғлим шу куни туғилган. Нима бўлганидан эса бехабарман.\n- Қамоқхонада ҳамма сен билан суратга тушиш, футбол ёки волейбол ўйнашга ҳаракат қилибди. Қизиқ, панжара ортига тушсангу, ҳамма атрофингда парвона бўлишга интилса. Бунга нима дейсан?\n- Ҳа, қамоқхонадагилар ўта илиқ муносабатда бўлишди - футбол, дастхат улашиш, фотосуратлар, одатий юмушлар... Уларни тўхтатиб қўйишни истамадим. Айниқса, худди мен каби тушунарсиз ҳолда нохуш вазиятга тушиб қолган кишилар илтимосини рад этишни ўзимга эп кўрмадим.\n- Парагвай одил судидан қандай ҳукм кутяпсан?\n- Умидворманки, суд кўрсатмаларимиздан фойдаланган ҳолда, вазиятга тез орада ойдинлик киритади.\n- Бу кўргиликлардан қутулсанг, аввало, нима қилмоқчисан?\n- Биринчи навбатда, шу кунларда коронавирус туфайли оғир кунларни бошдан кечираётган меҳрибон онажонимни қаттиқ қучоқлаб, кўнглини кўтармоқчиман. Кейин юз берган воқеага холисона баҳо берган ҳолда, келажак режаларини амалга оширишга киришаман.


Ўзбекистондаги қурилиш ташкилотлари ташқи бозорга чиқарилади - Иқтисодиёт - PressNews.uz\nБош Саҳифа / Иқтисодиёт / Ўзбекистондаги қурилиш ташкилотлари ташқи бозорга чиқарилади\nЎзбекистондаги қурилиш ташкилотлари ташқи бозорга чиқарилади\nҚўшилди: 22 январ 2017 18:00\nҚонун ҳужжатларини баҳолаш тизими порталига «Халқ билан мулоқот ва инсон манфаатлари йили» Давлат дастури лойиҳаси жойланди. У капитал қурилишдаги ишларнинг ҳолатини яхшилаш бўйича чораларни кўзда тутади, деб ёзади Norma.\nПрезидентнинг «Капитал қурилишни янада такомиллаштириш ва қурилиш материаллари соҳасида қулай шароитларни яратиш тўғрисида»ги фармонини ишлаб чиқиш режалаштирилмоқда. Ҳужжатга мувофиқ, лойиҳалаш ва қурилиш ташкилотларига уларнинг моддий-техник базасини мустаҳкамлаш, янги қурилиш технологияларини жорий этиш учун солиқ ва бошқа имтиёзлар тақдим этилади.\nБундан ташқари, маҳаллий лойиҳалаш ва қурилиш ташкилотларини ташқи бозорга чиқариш, лойиҳаларни экспертиза қилиш тизимини такомиллаштириш, ушбу соҳада кадрлар тайёрлашни яхшилаш бўйича чора-тадбирлар қабул қилиш режалаштирилмоқда.\nҚонунчиликка ўзгартиришлар ва қўшимчалар киритиш орқали қурилиш соҳасидаги кичик тадбиркорлик субъектларида ишчиларнинг энг кўп сони 50 кишидан 200 кишигача кўпайтирилади.\nНашр эслатишича, лойиҳага ўзгартириш киритилиши, қўшимча қўшилиши ёки у рад этилиши ҳам мумкин.


00:53 / 13.11.2017 2343 pdf Ўқиш режими + -\nҚабул бўлишда сенга борлиги ғойиб бўлган ва вужуди арзимас бўлган амалдан умидворроқ амал йўқ.\nМўмин банда бу дунёда қиладиган барча амалларининг Аллоҳ таоло ҳузурида қабул бўлишини хоҳлайди. Чунки у ўзининг оқибати мазкур амалларнинг қабул бўлиши ёки бўлмаслигига боғлиқ эканини яхши билади. Шу билан бирга, амалларнинг қабули ҳам ҳар хил бўлиши бор. Баъзи амаллари шунчаки қабул бўлади. Бошқаларининг қабул бўлишидан умидворлик кўп бўлади. Ана ўша ўлчовларни яхши билиб олган бандалар амалларининг қабул бўлишидан кўпроқ умид қилинадиган йўлни тутишга ўтадилар. Ибн Атоуллоҳ Сакандарий раҳматуллоҳи алайҳи ушбу ҳикматда қабул бўлишидан энг кўп умид қилинадиган амални таърифлаб бермоқда.\nБиз эса бу ҳикматдаги теран маънони тўғри ва керакли равишда англаб етиш учун бир оз муқаддимага ва шарҳга мухтож бўламиз.\nАввало банданинг амали нима ва унинг тафсилотлари ҳақидаги ақийдамиз қандай бўлиши кераклигини билиб олайлик.\n«Ақийдаи Тоҳавия шарҳининг талхиси»да айтилади:\n«Бандаларнинг амаллари Аллоҳнинг халқ қилган нарсаси ва бандаларнинг касбидир.\nШарҳ: Яъни банданинг амали ҳақиқати бор нарсадир. Лекин у Аллоҳ томонидан халқ қилингандир. Бу ерда амалнинг ўзи билан амалдан келиб чиққан маҳсул орасида фарқ бор. Яъни халқ қилиш – яратиш билан, махлуқ – яратилган нарса орасида фарқ бордир. Банда амални қилади, аммо ўша амални халқ қилиш Аллоҳдан бўлади. Яъни уриниш бандадан бўлади, халқ қилиб, вужудга келтириш Аллоҳдан бўлади. Аллоҳ халқ қилмаса, банда ҳар қанча урингани билан бир натижа чиқмайди. Муаллиф Аллоҳ таолога ҳалқ қилиш – яратиш нисбатини, бандага эса касб қилиш нисбатини берди. Чунки касб уни қилувчига ундан манфаат ёки зарар келадиган ишдир.\n«Қилган яхши касби ўз фойдасига, қилган ёмон касби ўз зарарига» (286-оят).\nХалқ билан касб ўртасидаги фарқнинг хулосаси:\nБанданинг қудрати чегарасида воқе бўлган нарса касбдир. Банданинг қудрати эмас, Аллоҳнинг қудрати чегарасида воқе бўлган нарса эса халқ, яъни яратишдир...\n...Аҳли сунна вал жамоанинг далиллари:\nАллоҳ таоло Соффот сурасида марҳамат қилади:\n«Ҳолбуки, сизни ҳам, қилган нарсаларингизни ҳам Аллоҳ яратган-ку?!» (96-оят).\n«Аллоҳ ҳар бир нарсанинг яратувчисидир. Ва У ҳар бир нарсага вакилдир» (62-оят).\n«Албатта, Аллоҳ ҳар бир нарсага ўта қодирдир» (20-оят).\nАллоҳ таоло Инсон сурасида марҳамат қилади:\n«Ва Аллоҳ хоҳласагина, сизлар хоҳлайсизлар» (30-оят).\nБандаларнинг хоҳишлари ҳам Аллоҳнинг халқ қилиши – яратиши билан бўлганидан кейин, бошқа амаллари ҳақида гапириб ўтирмасак ҳам бўлади. Чунки ихтиёрий амаллар хоҳишнинг жузъи ва самарасидир. Шунингдек, Аллоҳ таоло ҳар бир нарсага қодир бўлганидан кейин, бандаларнинг амалини халқ қилишдан У Зотни нима ожиз қила олади?\nЎйлаб кўрадиган бўлсак, бандадан содир бўладиган нарса икки хил бўлади.\nБиринчи хили: унинг иродаси, имконига боғлиқ бўлмаган, титраш, юрак уриши каби нарсалар. Булар унинг амали эмас, сифатидир.\nИккинчи хили: банданинг ихтиёрига ва имконига боғлиқ нарсалар бўлиб, бунга барча ихтиёрий ҳаракатлар киради. Булар банданинг сифати, амали, касби, деб васф қилинади. Аллоҳ банданинг ихтиёрий ва бошқа ҳамма амалларининг Холиқи(Яратувчиси)дир.\nЭнг мўътабар ақийда китобларимиздан бирида келган ушбу иборалардан маълум бўладики, бизнинг қилаётган амалларимизни ўзимиз ихтиёр қилсак ҳам, уларнинг яратилиши – вужудга келиши Аллоҳ таолонинг халқ қилиши билан бўлади. Агар Аллоҳ таолонинг Ўзи бизга кўмак бермаса, лутф кўсатмаса, биз заррача амални ҳам бажара олмаймиз.\nБас, шундай экан, қандай қилиб «Мен фалон амални қилдим, Аллоҳ таоло унга савоб бериши керак», деган даъвони қилишимиз мумкин?! Бу беодоблик бўлмайдими?! Бу Аллоҳ таоло Ўзи халқ қилган амал учун У Зотдан ажр талаб қилиш эмасми?!\nУнинг ўрнига амал қилишимиз учун Аллоҳ таолодан кўмак сўрашимиз ўринлироқдир. Шунинг учун ҳам Аллоҳ таолонинг Ўзи биз ожиз бандаларига ҳар куни намозларимизнинг ҳар ракъатида такрор-такрор тиловат қилинадиган Фотиҳа сурасидаги «Сенгагина ибодат қиламиз ва Сендангина кўмак сўраймиз» оятини ўқишни амр қилган.\nРасулуллоҳ соллаллоҳу алайҳи васаллам ҳам Абу Ҳурайра розияллоҳу анҳудан ривоят қилинган улуғ ҳадисда «Аллоҳдан кўмак сўра ва ожиз бўлма!» деганлар.\nНабий соллаллоҳу алайҳи васаллам ҳаттоки Аллоҳ таолони зикр қилишимиз, Унга шукр ва гўзал ибодат қилишимиз учун ҳам Ўзининг кўмагини сўрашимизни топширганлар.\n«Расулуллоҳ соллаллоҳу алайҳи васаллам у кишининг қўлларидан ушлаб:\n«Эй Муъоз, Аллоҳга қасамки, албатта, мен сени яхши кўраман. Эй Муъоз, мен сенга ҳар бир намоздан кейин «Аллоҳумма аъинни ала зикрика ва шукрика ва ҳусни ибадатика», дейишни тарк қилмаслигингни тавсия қиламан», дедилар».\nУшбу ривоятдаги дуонинг маъноси: «Аллоҳим, менга зикрингни, шукрингни ва ҳусни ибодатингни қилишга Ўзинг кўмак бергин».\nШунинг учун ҳам анбиёларнинг отаси – Иброҳим алайҳиссалом энг афзал амални қила туриб ҳам, уни қабул қилишини Аллоҳ таолонинг Ўзидан ёлвориб сўраганлар.\n«Роббимиз, биздан қабул эт, албатта, Сен Ўзинг ўта эшитувчисан, ўта билувчисан» (127-оят).\nБу жуда улкан мақомдир. Салафи солиҳлардан Вуҳайб ибн Вард раҳматуллоҳи алайҳи ушбу оятни ўқиганларида йиғлаб туриб:\nШунинг учун ҳам Аллоҳ таолонинг муқарраб бандалари ибодатлари ва тоатлари билан фахрланмаган ва ғурурга кетмаганлар, балки ибодат ва тоатларининг кўнгилдагидек чиққанини Аллоҳ таолонинг ўзларига кўрсатган лутфу карами деб билганлар ва мазкур ибодат ва тоатлар кўнгилларидагидек чиқмаса, уялиб, хижолат бўлганлар.\nАна ўшаларнинг амаллари қабул бўлишида умидворлик кўпроқ. Чунки Ибн Атоуллоҳ Сакандарий раҳматуллоҳи алайҳи айтганидек, ўзлари қилган амаллари уларга ғойиб бўлгандир. Улар қилган барча амалларининг асосий Холиқи Аллоҳ таолонинг Ўзи эканини жуда яхши биладилар. Бу ақийданинг далили Қуръони Каримда келгандир.\n«Ва берадиган нарсаларини албатта, Роббларига қайтувчи эканликларидан қалблари титраган ҳолда берадиганлардир» (60-оят).\nБу ояти кариманинг тафсирида имом Аҳмад қуйидаги ҳадисни ривоят қиладилар:\n«Оиша розияллоҳу анҳо (Набий соллаллоҳу алайҳи васалламга):\nЭй Аллоҳнинг Расули, «Ва берадиган нарсаларини албатта, Роббларига қайтувчи эканликларидан қалблари титраган ҳолда берадиганлар» ўғрилик содир этиб, зино қилиб, ароқ ичиб, кейин Аллоҳдан қўрқадиганларми? дедилар. Расулуллоҳ соллаллоҳу алайҳи васаллам:\n«Йўқ, эй Абу Бакрнинг қизи, Сиддиқнинг қизи! У намоз ўқийдиган, рўза тутадиган, садақа қиладиган ва шу билан бирга, Аллоҳдан қўрқадиган одам», дедилар».\nУшбу ҳолат Расулуллоҳ соллаллоҳу алайҳи васалламнинг ўзларидагина эмас, саҳобаларининг кўпларида ҳам бўлган.\nҲофиз Абу Бакр Абу Дунё ривоят қиладиларки, бир кечаси ҳазрати Умари Одил ўз одатларига кўра Мадинаи Мунаввара кўчаларини айланиб юрган эканлар. Мусулмонлардан бирларининг ҳовлиси ёнидан ўтиб кетаётиб ҳовли эгасининг намоз ўқиётганини эшитибдилар. Тўхтаб, қироатга қулоқ солибдилар. Уй эгаси «Ват Тур»ни ўқиб, «Инна азааба Роббика лавақиъ, маа лаҳуу мин даафиъ»га етганда, ҳазрати Умар: «Каъбанинг Робби ила қасамки, бу ҳақ қасамдир», дебдилар ва эшакларидан тушиб, деворга суяниб қолибдилар. Бир муддат шу ҳолатда туриб, сўнг уйларига қайтибдилар. Шундан кейин бир ой касал бўлиб ётган эканлар. Йўқлаб келганлар у кишининг нима билан оғриётганларини билмас эканлар. Пок ва таъсирчан қалбларнинг эгалари шундай бўладилар.\nҲидоятга йўлланиб, динга амал қилишга ва ибодатларни адо этишга ўтган кишиларда бир оз муддат ўтгандан кейин юқорида зикр қилинган руҳий ҳолатнинг етишмаслиги сезила бошлайди. Аввалига ибодатларни шавқ ва завқ билан бажаришга киришилади. Ибодатсизлик давридаги ҳолатга таққосланганда бошқа оламга келиб қолганга ўхшайди. Ҳамма нарса кўзига бошқача бўлиб кўринади. Маълум вақт ўтгач, аста-секин аввалги кўтаринки ҳолат сустлаша бошлайди ва қандайдир бўшлиқ пайдо бўлганга ўхшайди. Ибодатда хушуъ ва хузуъ сусайганидан шикоят қилиш бошланади.\nБуларнинг барчаси нима қилиб бўлса ҳам ибодатни адо этиш, ҳар бир ибодат адо этилганидан сўнг худди бир катта ишни амалга ошириб, Аллоҳ таолонинг ҳузурида иш бажарган банда сифатида мукофотга сазовор бўлганлик ҳиссининг юқорилигидан келиб чиқади. Бу эса ўз навбатида Аллоҳ таолонинг сифатларидан тўла равишда хабардор эмасликнинг натижасидир.\nАгар солик ўша пайтда йўлни тўғри равишда давом эттирса, тавҳиднинг маъноларини қалбига жо қилишда зиёда маърифат ҳосил қилса, уларни тадаббур ва таъаммул қилса, зикрни қалб ҳарорати ила кўпайтирса, ҳолати яхшиланади. Зотан, банданинг Аллоҳ таоло ҳақидаги маърифати зиёда бўлган сари ўзининг заифлигини, камчилигини сезиши ҳам зиёда бўлиб бораверади. Ўз навбатида унинг тушунчасида ўзи қилаётган тоат-ибодатнинг қиймати ҳам Ибн Атоуллоҳ Сакандарий раҳматуллоҳи алайҳи таъкидлаганидек, арзимас бўлиб бораверади. Бинобарин, Аллоҳ таолога бўлган боғланиши яна ҳам кучайиб бораверади. Энди у Аллоҳ таолонинг ёрдами, йўллаши ва ҳидояти ила адо этган ибодатини дастак қилиб, фахрланиш ўрнига ибодати озлигидан, сифати пастлигидан, уни керакли савияда адо эта олмаётганидан уяладиган бўлиб қолади.\nКўпчилигимиз «Ҳайронман, нима учундир закотини берсам ҳам молим кўпаймаяпти», «Бир ой рўзани тўлиқ тутсам ҳам соғлиғим унча яхшиланмади», «Намозни вақтида ўқиб турсак ҳам ишимиз унча юришмаяпти», «Ҳажга бориб келганлар яна ёлғон гапириб, одамларни алдаб юришибди», «Нима учун мусулмон бўлсак ҳам бошқалардан орқадамиз», каби гапларни гапириб юрамиз.\nАммо ушбу савиядагиларимиз закотни фақат молига офат етмаслиги ёки моли зиёда бўлиши учун берилмаслигини англаб етмаймиз. Шунингдек, рўза соғлиқни яхшилаш ёки вазнни енгиллатиш учун тутилмаслигини англаб етмаймиз. Намоз бу дунёнинг иши юришиб кетиши ёки ёмонликлардан қайтиш учунгина ўқилмаслигини англаб етмаймиз. Ҳаж фақатгина одамлар билан муомалани яхшилаш учун адо этилмаслигини ҳам тўлиқ тушунмаймиз. Мусулмон бўлишимиз бу дунёнинг ишларида бошқалардан ўзиб кетишимиз учунгина эмаслигини ҳам англаб етмаймиз.\nЭнг муҳими, юқоридагига ўхшаш гап-сўзларимиз Аллоҳ таолога мусулмонлигимизни миннат қилиш эканини ўйлаб ҳам кўрмаймиз. Аллоҳ таоло қадимда худди шунга ўхшаш гапни айтган аъробийлар ҳақида оят туширганини эсдан чиқариб қўямиз.\n«Сенга мусулмон бўлганларини миннат қилурлар. Сен: «Менга Исломингизни миннат қилманг. Балки агар содиқ бўлсангиз, Аллоҳ сизни иймонга ҳидоят қилганини миннат қилур», деб айт» (17-оят).\nЭй Пайғамбар! Кечагина Исломнинг баъзи амалларини адо этганлар келиб, ўзлари қилган баъзи ишларини сенга гапириб, мақтанадилар. Улар\n«Сенга мусулмон бўлганларини миннат қилурлар».\nАслида, уларнинг бундай қилишлари тўғри эмас. Уларнинг мақтанишга ҳақлари йўқ. Уларнинг сенга Исломларини миннат қилишга ҳеч қандай ҳақлари йўқ. Ислом бировга миннат қилинадиган ёки у ила мақтаниладиган нарса эмас. Ислом ҳар бир банданинг Аллоҳ таоло олдидаги бурчидир. Бурч эса адо этилади. Бурчни миннат қилинмайди. Шунинг учун уларга:\n«Сен: «Менга Исломингизни миннат қилманг. Балки агар содиқ бўлсангиз, Аллоҳ сизни иймонга ҳидоят қилганини миннат қилур», деб айт».\nДемак, иймон ва Исломни ҳеч кимга миннат қилиб бўлмайди. Бу Аллоҳ таолонинг Ўзи хоҳлаган бандасига берадиган улуғ неъмати бўлиб, банда ўша неъматга шукр қилмоғи лозим. Шукр эса иймон ва Ислом тақозоси бўйича яшаш, неъмат берувчи Зот – Аллоҳнинг розилигини топишга ҳаракат қилиш билан бўлади.\nУшбу оятларнинг нозил бўлиш сабабларини баён қилувчи ривоятларда айтиладики:\n«Бану Асад қабиласи вакиллари Набий алайҳиссаломга келиб:\n«Эй Аллоҳнинг Расули, биз мусулмон бўлдик, араблар сизлар билан урушса ҳам, биз урушмадик», дедилар. Набий алайҳиссалом:\n«Буларнинг фикрлари (тушунчалари) оз ва буларнинг тилида шайтон гапиряпти», дедилар.\nШундан сўнг юқоридаги оят нозил бўлди».\nМўмин банда ўзининг динида, тоатида ва ибодати ҳамда амалида Аллоҳ таолонинг Ўзига қанча ихлос қиладиган бўлса, бу ишларда ўзининг ҳеч қандай фазли йўқлигини шунча англаб бораверади. Бу ишларнинг барчасида фазл ёлғиз Аллоҳ таолонинг Ўзига хослигини тушуниб бораверади. Бинобарин, унинг амаллари Аллоҳ таолонинг ҳузурида қабул бўлишидан умидворлик зиёда бўлиб бораверади. Зотан,\n«Қабул бўлишда сенга борлиги ғойиб бўлган ва вужуди арзимас бўлган амалдан умидворроқ амал йўқ».\nАллоҳ таоло барчамизга қабул бўлишида умидворлик бор амалларимизнинг кўп бўлишини насиб қилсин!\n00:49 / 13.11.2017 1459\n15:35 / 13.11.2017 3780\nҒийбатнинг тақсимлари (7-қисм)\nБешинчи тақсимҒийбатчи бир одамни қандай услубда айблашига қараб, ғийбат тўрт қисмга бўлинади1. Сароҳатан ғийбат қилиш. Сароҳатан ғийбат қилиш деганда бирор давоми...\n1529 16:41 / 06.02.2018\nВоситачи – шафоатчи бўлиш ҳақида\nАллоҳ таоло бундай деб марҳамат қилади.Ким яхши шафоат қилса, ундан ўз насибаси бўлур. Ким ёмон шафоат қилса, ундан ўз ҳиссаси бўлур. Аллоҳ ҳар бир нарсанинг давоми...\n1695 20:11 / 20.07.2017\nУ Зотдан сен талаб қиладиган энг яхши нарса У сендан талаб қиладиган нарсадир.Ушбу ҳикмат ўзидан олдинги ҳикматда келган маънони тўлдириб келмоқда, десак хато давоми...\n2877 19:37 / 24.07.2017\nАмалнинг қабул бўлгани аломати (1-қисм)\nКимки амалининг самарасини эрта топса, бу келгусида ўша амалнинг қабул бўлишига далилдир.Ушбу ҳикматнинг маъносини бошқача қилиб айтадиган бўлсак, амалнинг давоми...\n1890 16:23 / 20.05.2018


13:39 / 29.01.2020\nБош вазир Абдулла Арипов Хитойда тарқалаётган янги турдаги коронавирус Ўзбекистонга кириб келишининг олдини олиш масаласида 28 январь куни йиғилиш ўтказган. Бу ҳақда Соғлиқни сақлаш вазирининг биринчи ўринбосари Баҳодир Юсупалиев маълум қилди, деб хабар бермоқда Kun.uz мухбири.\n«Ўзбекистонда ҳали биттаям ҳолат бўлмаган. Кеча Бош вазир томонидан комиссия йиғилиши ўтказилди. Ҳар бир идора ва ташкилотлар, шу жумладан, Соғлиқни сақлаш вазирлиги, Ташқи ишлар вазирлиги, Чегара қўшинларига топшириқлар берилди», – деди Юсупалиев 29 январь куни Халқаро пресс-клуб сессиясида.\nУнинг айтишича, ҳозирча Жаҳон соғлиқни сақлаш ташкилоти вирус қаердан келиб чиққани ҳақида аниқ хулосага келмаган.\n«Битта нарсани билишимиз керак: коронавирус – ҳаво томчи йўли билан юқадиган инфекция. Аксирганда, йўталганда бир-бирига ўтувчи, одамдан одамга ўтиши мумкин бўлган инфекция. Грипп билан таққосласак, гриппга ўхшаган ҳаво томчи инфекцияси. Алоҳида таъкидлашим керак, гриппда ўлим ҳолатлари 2-4 фоизни ташкил қилади. Бу ерда ҳам [коронавирусда] ўлим ҳолатлари умумий касалланганларга нисбатан 2-4 фоизни ташкил қилади.\nБу инфекция билан курашишимиз мумкин. Биринчи навбатда гигиена талаблари, қоидаларини билишимиз ва риоя этишимиз керак. Бу дегани, шамоллаган одам ниқоб тақиши ёки уни алоҳидалаш керак. Тегишли дориларни бериб, симтоматик даволанади. Бу даволанадиган касаллик», деди вазир ўринбосари.\nБаҳодир Юсупалиев аҳолини ваҳимага тушмасликка чақириб, вирус Ўзбекистонга кириб келишининг олдини олиш учун етарли чоралар кўрилганини билдирди.\n«Чегарадаги санитар-карантин пунктларининг фаолияти назоратга олинган. Ҳар бир пунктга инфекционист бириктирилган. Тегишли тепловизор билан кириб келаётганларнинг тана ҳарорати кўтарилган-кўтарилмаганини биламиз. Шундан келиб чиқиб, биринчи тадбирларни амалга оширишимиз мумкин бўлади.\nКейинги масала, ҳар битта тиббиёт муассасасида захира ўринлар, дори-дармонлар тайёрлаб қўйилган», – деди Соғлиқни сақлаш вазирининг биринчи ўринбосари.


Президент ҳокимликлар ва вазирликларга қўшимча харажатлар учун маблағ сарфлашни тақиқлади - Anhor\nAnhor Все посты Президент ҳокимликлар ва вазирликларга қўшимча харажатлар учун маблағ сарфлашни тақиқлади\nПрезидент ҳокимликлар ва вазирликларга қўшимча харажатлар учун маблағ сарфлашни тақиқлади\nШавкат Мирзиёев бугунги йиғилишда Ўзбекистонда макроиқтисодий барқарорликни ушлаб туриш учун ҳудудлар ва тармоқлардаги харажатларни 10 трлн сўмга қисқартириш зарурлигини маълум қилди.\nПрезидент йил якунига қадар барча ҳокимлик, вазирлик ва идораларга молиявий манбаси аниқ бўлмаган қурилишларни бошлашни; бино таъмирлаш, автомобиль, мебель, офис анжомлари харид қилиш каби қўшимча харажатларни амалга оширишни қатъиян тақиқлади, дея хабар беради давлат раҳбарининг матбуот котиби.\nБарча иқтисод қилинган маблағлар ушбу ҳудуд ва тармоқнинг ривожлантириш дастурига йўналтирилади.\n«Бу борада халқимизда ортиқча хавотир ёки безовталик бўлмаслиги керак. Валюта бозорида кескин тебранишларнинг олдини олиш учун захираларимиз етарли», – деди давлат раҳбари.\nМасалаларни доимий таҳлил қилиш ва тезкор чораларни кўриб бориш мақсадида, Бош вазир бошчилигида кундалик ишлайдиган Республика штаби ташкил этилади. Ушбу штабга вилоят ҳокимлари ва тегишли вазирлар ҳам аъзо бўлади. Штаб олдига бозордаги нарх-навони кундалик аҳволи бўйича зарур тезкор чораларни кўриб бориш вазифаси қўйилди.\nТашқи хавф-хатарларни юмшатиш мақсадида тадбиркорларни қўшимча қўллаб-қувватлаш чоралари белгилаб олинди. Жумладан, банклар томонидан тадбиркорларга хом ашё сотиб олиш ва айланма маблағлар учун қўшимча 10 триллион сўм “револьвер” кредитлар ажратилади. Ушбу маблағлар биринчи галда экспортчилар, озиқ-овқат ва истеъмол товарлари ишлаб чиқарувчиларга ажратилади. Давлат дастурлари доирасида мева-сабзавот етиштиришга, оилавий тадбиркорлик, ипотека ва таълимга ажратиладиган кредитлар ҳажми ва имтиёзли ставкалари сақлаб қолинади.\nПрезидент солиқ маъмурчилигининг янги механизмлари бўйича йил охиригача жарималарни қўлламасликни ҳамда божхона имтиёзларининг муддатини узайтиришни топширди.


Месси Америка Кубогида ҳакамлар ишини танқид қилди\n10 Июл 2020 Сотиб олинган чипталар куймайди\n10 Июл 2020 Дам олиш кунлари иссиқ ҳаво чекинади\n10 Июл 2020 3 700 дан ортиқ Ўзбекистон фуқаролари Қозоғистон-Ўзбекистон …\n10 Июл 2020 Ярим йилда 415 миллион долларлик экспорт\n4 Июл 2019 961\nАмерика Кубогининг ярим финалида Бразилия 2:0 ҳисобида Аргентинани мағлубиятга учратгандан сўнг жанжал бошланди. Аргентиналиклар ҳакамлар ишидан норози бўлишди, ҳатто, Лионель Месси ҳам бу мавзуда омма олдида гапирди. Унинг айтишича, ҳакамлар бразилияликларга ён босган.\nАргентиналиклар бош мураббийи Лионель Скалони ҳам оловга мой сепди, у ўйиндан кейин шундай деди: «Бразилия иккинчи голини урганда, футболчиларимиздан бири майдонда ётганди. Биз ҳуштакни ҳам эшитдик. Ҳакамликни муҳокама қилишни истамайману лекин реферининг иши менга ёқмади. Айнан, Аргентина терма жамоаси финалга чиқишга лойиқ эди».\nИккинчи таймда Серхио Агуэрога нисбатан қоида бузилиб, пенальти белгиланмаганини ҳатто, Месси ҳам танқид остига олди.\n«Бразилияликлар биздан ҳеч нарса билан устун эмасди, – дейди Месси. – Ўйиндаги иккинчи голни улар жарима майдончасида Агуэрога нисбатан қўполлик ишлатилганидан сўнг уришди, ҳакам эса пенальти белгиламади. Ажабланарлиси, ҳакам бирор марта ҳам VAR тизимидан фойдаланмади. Карточкалар бразилияликларга эмас, балки бизларга кўтарилаверди. Бу бемаънилик ўйинимизга салбий таъсир қилди. Ҳакам ўз қарорларида адолатли бўлмади. Бизда ҳеч қандай баҳона йўқ, аммо умид қиламизки, футбол раҳбарияти бу ишни кўриб чиқади».\nСотиб олинган чипталар куймайди\nРеспублика махсус комиссияси қарори билан 13 июль, душанбадан маҳаллий йўналишл…\nДам олиш кунлари иссиқ ҳаво чекинади\nБугун ва эртага Ўзбекистон ҳудудида об-ҳаво шароитларининг шаклланишига ўрта тр…\n3 700 дан ортиқ Ўзбекистон фуқаролари Қозоғистон-Ў…\nАввал хабар қилинганидек, шу йил 1 июлдан 7 июлгача бўлган муддатда «Жибе…\nБиринчи ярим йилликда Ўзбекистон дунёнинг 59 та мамлакатига қишлоқ хўжалиги маҳ…\n«Coca-cola» давлат улуши хусусий инвесторга сотила…\n«Coca-cola Ichimligi Uzbekiston, ltd» устав капиталидаги давлат улу…\n227 бемор соғайди\nБугун юртимиздаги турли тиббиёт муассасаларида 227 нафар бемор соғайди.\n11 Июн 2020 2585\n12 Июн 2020 2437\n12 Июн 2020 2317\n12 Июн 2020 2090\n12 Июн 2020 2000\n12 Июн 2020 1949\n14 Июн 2020 1588\n15 Июн 2020 1581\n23 Июн 2020 1561\n27 Июн 2020 1543\n18 Июн 2020 1521\n12 Июн 2020 1484\n24 Июн 2020 1462\n13 Июн 2020 1403\n10 Июн 2020 1310\n27 Июн 2020 957\n19 Июн 2020 754\n16 Июн 2020 749\n27 Июн 2020 663


Ўзбекистонлик ҳарбий учувчилар америкалик ҳамкасбларига мастер-класс ўтди » Muzlik.uz - O‘zbekiston yangiliklari\n16:57, 05 апрель 2020\nАмерика Қўшма Штатлари ҳарбий авиация делегациясини Ўзбекистонга ташрифи доирасида Мудофаа вазирлиги Ҳарбий-ҳаво кучларига тегишли ҳарбий қисмлардан бирида жойлашган ҳарбий аэродромда ҳамкорликдаги тренинг машғулотлари ва парвозларни амалга оширди. Бу ҳақда Мудофаа вазирлиги матбуот хизмати хабар қилди. Парвозлар турли иқлим шароитларида — тоғли ва саҳро, тунги кўриш мосламаларидан фойдаланган ҳолда ўтказилди. Хорижлик ҳарбий мутахассислар ўзларининг назарий тажрибалари билан бўлишганидан сўнг, ўзбекистонлик учувчилар олинган билим ва кўникмаларни амалда синаб кўрди. Бунинг учун иккита махсус вертолёт тайёрланиб, ҳамкорликда парвозлар амалга оширилди. Таъкидланишича, жуда паст баландликда кучли кесишган ҳудудларда парвозларни амалга ошириш энг мураккаб жараён ҳисобланади. Бу каби шароитда учиш учун катта тажрибага эга профессионал учувчилар танлаб олинади. АҚШдан келган ҳарбий учувчилар ўзбекистонлик учувчилар ёрдамида баланд тоғ даралари устидан парвоз қилиб, маҳаллий ҳудуднинг ажойиб манзараларни суратга олишга муваффақ бўлди. АҚШ Қуролли кучлари учувчиси подполковник Бред Хоунинг қайд этишича, ташрифдан мақсад — Ўзбекистон билан вертолёт ва транспорт авиацияси соҳасида учувчиларни тайёрлаш соҳасида ҳамкорлик қилишдан иборат. «Ўзбекистон Ҳарбий-ҳаво кучларининг учувчилари бошқарувида парвозларни амалга оширдик. Тўғрисини айтаман, улар юқорида даражадаги парвозларни намойиш этди. Миссисипи штатидан бўлган учувчиларимиз учун бу ҳақиқий мастер-класс. Бизда машғулотлар асосан теккис ҳудудларда амалга оширилади, шу сабаб учувчиларимизнинг тайёргарлик даражасини ошиши учун сизнинг тажрибангиз муҳим аҳамиятга эга», — деди Хоу. "Газета.uz"да реклама\nЎзбекистон-Тожикистон ҳарбий машғулотлари якунига етди (+фото)


РОЛЛАРИМНИ ТАСАВВУРИМ БИЛАН ИЖРО ЭТАМАН » MUZAFFAR.UZ\nЎзбекистон Халқ артисти Саидкомил Умаров билан суҳбатлашишдан олдин бир қанча театршунослар билан унинг ўзига хос жиҳатлари хусусида фикр алмашдим. Бири у кишини “Саҳнада қичқирмай, ички бир туғён, тафаккури билан қаҳрамон руҳиятини очиб берадиган актёр”, деса, бошқаси “Психологик драма, маиший комедия ва сатирик асарларни моҳирлик билан ижро эта оладиган серқирра ижодкор”, дейди.\n– Саидкомил ака, режиссёр Жаҳонгир Қосимовнинг “Исҳоқхон Ибрат” бадиий фильмида Исҳоқхон Ибрат ролини ижро этдингиз. Ижро давомида хаёлингиздан нималар кечди?\n– Актёрнинг ички мени бўлиши шарт. Исҳоқхон Ибрат тимсолини фильмда талқин этиш жараёнида унинг шахсиятини тубдан ўргандим, унинг етук ва маърифатпарвар шахс эканига амин бўлдим. Исҳоқхон Ибрат мактаблар очган, дарс берган, шеърлар ёзган, Россияга бориб, Оренбургдан китоб босиш учун дастгоҳларни олиб келиб, Қўқонда босмахона очган. Фильмда Ҳиндистон, Мисрга боргани кўрсатилган. Рост бўлса, етти тилни мукаммал билган. Бундан 100–120 йил олдин кўп тилни билиши Ибрат замонаси учун катта гап эди. Дастлаб ўтган йилнинг кузида “Исҳоқхон Ибрат” фильмида унинг тоғаси ролини ижро этишимни илтимос қилишди. Баҳорга келиб Исҳоқхон Ибратнинг кексалик даврини ўйнаётган Пўлатхон ака Саидқосимов оламдан ўтиб қолдилар. Менга бир ойдан сўнг мурожаат қилишди. Пўлат аканинг ижодимга мана шундай туртки беришлари – бу билан иккинчисидир.\nБиринчи марта 1976 йилда Ойбекнинг “Қутлуғ қон” романи асосида видеофильм олинадиган бўлганида режиссёр Мели Маҳкамов мулла Абдушукур ролига актёр қидирган. “Ҳамза” театрида Саидқомил деган ёш актёр бор”, деб мени тавсия этишган экан. Театрга келганимга 3-4 йилгина бўлган, орада ҳарбий хизматга бориб келганман. Ёнимга Пўлат ака Абдушукур ролини таклиф этиб келдилар. Бунгача уларнинг бирор актёрга роль таклиф этиб келганларини умуман эшитмаган эдим. Мен “Салимбойвачча ролини беришса ўйнайман”, дедим. Чунки “Қутлуғ қон” романи асосида мактабда ҳам, институтга киришда ҳам бир қатор иншолар ёзганман, Салимбойвачча образини жуда яхши билардик, Мулла Абдушукур образи эса романнинг бир-икки жойида келиб, уни ўқиган китобхон Абдушукур қиёфасига жиддий эътибор бермас эди-да. Салимбойвачча, Ҳакимбойвачча, Мирзакаримбой, Йўлчивойгина эсимда қолган эди. Орадан икки-уч кун ўтгач, Пўлат ака яна олдимга келиб, “Саидкомил, “проба”га боргин”, дедилар. Эътироз билдирдим. Лекин устознинг гапларини ерда қолдиргим келмай, “проба”га бордим, Абдушукур қиёфасини ўргана бошладим. Образнинг мен билмаган қирралари очила бориб, “Шошмай тур, бундан томошабинни ўзига тортадиган “ширинкома конфет” роль қилса бўлар экан-ку”, деган фикр хаёлимдан ўтди. Менда ўша замонда қандай шахс бўлгани, қандай кўринишга эга бўлгани хақида тасаввур уйғонди. “Проба”дан ўтгач, Абдушукур қиёфасини яратиш бўйича ишни бошлаб юбордим. Дастлаб режиссёрга “Қаҳрамоним қиёфасини очиб беришимда менга тўсиқ қўймайсиз, уни ўз тасаввуримча ижро қиламан”, деган шарт қўйдим. Абдушукурда ўша давр тошкентлик зиёлиларига хос қиёфа шакллантирдим: эгнига тик ёқали кўйлак, бошига духоба мош дўппи, нимча, пиджаксимон узун камзул кийдиртирдим, нимча чўнтагига осма соат, бўйнига капалакнусха бўйинбоғ тақдирдим. ХХ асрнинг таппа-тайёр маърифатпарвари, жадид қиёфаси намоён бўлди-қолди.\nИш фаолиятим бошланишининг учинчи йилида мукофот олишим мен учун эртакдек эди. Пўлат аканинг менга нисбатан қилган савоб ишлари улардан эсдалик бўлиб қолди.\n– Шукур Бурҳонов, Олим Хўжаев, Раззоқ Ҳамроевлар ҳаётлик пайтидаёқ Сизнинг ёшингизда халқ томонидан “буюк актёрлар” деб эътироф этилган. Ҳозирги даврда Сизнинг авлод вакиллари ҳисобланмиш актёрлар “машҳур актёр” дея эътироф этилади. Машҳурлик ила буюкликнинг орасида эса осмон билан ерча фарқ бор.\n– Баъзан актёр тириклигида у қадар эътироф этилмайди. Эҳтимол, мақтаб юборилса, оёғи ердан узилиб қолади, деб ўйлашса керак-да. Бир акамиз билан бир масала хусусида тортишиб қолдик. Уларнинг таъкидлашича, “биз актёрлар шон-шуҳратга ўч” бўлармишмиз. Лекин актёрлик касбини эгаллаётганимда мен машҳур бўламан ёки шон-шуҳратга эга бўламан, деб асло ўйламаганман. Ушбу касбга муҳаббат 5-6 ёшимда уйғонган. Уйимиз деворининг нариги тарафида ҳарбий қисм жойлашган бўлиб, гоҳ-гоҳида ҳарбий аскарлар учун ҳар якшанба куни кинофильмлар қўйиларди. Бир бурда нонга аранг пул топиладиган оиламизда биз фарзандлар учун кинофильмга тушиш қаёқда дейсиз. Офицерлар бизни кўрса, кинохонадан чиқариб юборарди, аскарлар, ҳарбийлар биз ёш болаларни кўрганда узоқда қолган фарзанди ёдига келадими, кинофильм бошланганида биз болакайларни шинелининг этагига яшириб олишарди ва катта экранда ёруғлик орқали акс этаётган актёрлар ижросини кўрибгина акаларим билан ҳайратланиб ўтирардик. “Бу нима?” деб сўрасам, акаларим узоқдан келаётган нур орқали тасвир экранда акс этади, бу кино, дейишган; “Воқеалар ичидаги одамлар-чи?” десам, улар қаҳрамонларни ўйнайдиган артистлар деб тушунтиришган. 1950-52– йилларда шон-шуҳратни ўйлаш қаёқда дейсиз. Эгнимиз юпун, қорнимиз у даражада тўқ эмас. Отам оддий ишчи, онам уй бекаси бўлганлар. Оилада олти фарзанд эдик. Ҳавас мени санъаткорлик касбига етаклаган.\n– Санъаткор кўнгил кишисидир. Инсон кўнглининг юмшоқ ёки қаттиқлиги оилада ҳам тарбияланса керак?\n– “Ганга” дўконининг орқасидаги уйнинг ўрнида 10x10 метрлик тор хонадан иборат ҳовлимиз бўлган экан. Ота-онам кетма-кет тўрт фарзандини тупроққа қўйгач, одамлар дадамга “Ҳовлингизни ўзгартиринг ва ит боқинг”, деб маслаҳат беришган экан. Дадам Тахтапулдаги ҳовлини сотиб олиб, ит боқибдилар. Ҳовлига кўчиб келишганларида қўлларида бўлган бешинчи фарзандлари ҳам вафот этибди, бироқ кейин яна олти фарзанд кўришган ва ҳаммамиз яшаб қолганмиз. Янги ҳовлига кўчиб ўтганда боқилган Тарзан лақабли итимиз вафот этганида дадам ва биз барча болалар уни йиғлаб, ҳурмат билан кўмганимиз ғира-шира эсимда. Чунки итимиз ҳам оила аъзомиз сингари эди.\n– Саидкомил Умаров Халқ хўжалиги институтида 3-босқичгача ўқигани ва санъатга бўлган ҳаваси туфайли алалоқибат барибир Тошкент театр ва рассомчилик институтига киргани тўғрисидаги маълумотга дуч келдим.\n– Тошкент шаҳридаги 22-мактабда ўқиганман. Мактабимизда шоирлар Эркин Воҳидов, Сайёр, Тўлқинлар таҳсил олишган. Ҳавас ва қизиқишим йиллар давомида пайдо бўлган. Мактабимизга Лабзакда жойлашган пионерлар уйидан келишиб, турли тўгаракларга таклиф этишди. Дастлаб ганч-ўймакорлик тўгарагига борганман. У ерда драма тўгараги борлигини билмаганман. Мен ҳам тўгаракка аъзо бўлдим.\nМактабни битирадиган йилим – 1965 йили “Ўзбекфильм” қошида “Киноактёр” студияси очилиб, у ерда имтиҳон бўладиган бўлди. Театр ва рассомлик институтига ўша йили ҳужжат топширмоқчи бўлиб юрганимда студиямиз актёрларини “Наташахоним” фильмининг оммавий саҳнасига суратга тушишга олиб кетишди. Ҳужжатлар августда топширилиб, имтиҳон ўшанда бўлади, деб юраверибман. Съёмкадан қайтиб келиб билсам, имтиҳонлар 11 июлда ўтиб кетибди. Нима қилишни билмай ҳужжатларимни Халқ хўжалиги институтига топширдим ва институтнинг кечки бўлимига қабул қилиндим. Кундузи дўконда ишчи бўлиб ишлаб, кечки пайт ўқишга қатнаганман. Халқ хўжалиги институтида юрганимда санъат институти домлалари “Бу ерда нима қилиб юрибсиз, Саидкомил, “театральний” институтга кирмай”, дейишди. Турли баҳоналар қилиб етуклик шаҳодатномамни олиб Театр ва рассомлик институтига, Сора Эшонтўраева гуруҳига қабул қилиндим. Аввал юрак эпкини билан санъат институтига кираман, деган бўлсам, орадан икки йил ўтгач, бунга ақлан ҳам тайёр бўлган ҳолда санъат институтида ўқишимни бошладим. 1969 йил II курсдалигимда Ҳабибулла Файзиевнинг “Ой бориб, омон қайт” фильмида роль ўйнадим.\n– Абдушукур, Мирёқуб, Исҳоқхон Ибрат... Ўзбек маърифатпарварларининг ўзига хосликлари такрорланиб қолмаслиги учун нималарга аҳамият бердингиз?\n– Юқорида Абдушукур тимсоли талқинини айтиб ўтдим. Унда томошабинни ташқи кўринишдан қаҳрамоннинг ички оламига олиб киришга ҳаракат қилганман. Абдушукур жадидларнинг шаклланиб бўлган тимсоли. “Кеча ва кундуз” романидаги Мирёқуб бўлса жадидчилик остонасига қадам қўяётган, миллатни маърифатпарвар бўлиши учун нима қилиш лозимлигини ўрганаётган шахс. Исҳоқхон Ибрат эса юртининг келажаги учун таълим тизимининг илғор, ҳозирги тил билан айтганда, инновацион усулларини татбиқ этишга киришган маърифатпарвар. Актёр уларнинг шахсиятини очаётганида, албатта, ўша даврдаги сиёсий-ижтимоий жараёнларни ҳисобга олиши даркор.\n– Айни пайтда кинода ижодий режаларингиз қандай?\n– Яқин кунларда кинорежиссёр Зулфиқор Мусоқов “Ҳайрат” номли бадиий фильм суратга олишни режалаштиряпти. Менга Шароф Рашидов роли ишониб топширилди. Айни пайтда ушбу ролга тайёргарлик кўряпман.\nМақола муаллифи: Нигора Умарова\nКўрилган: 1 680\nЧоп этилган: 2-11-2020, 03:33\nОдина Ғозиева ибрат ҳақида\nЧоп этилган: 7-11-2020, 07:52\nЧоп этилган: 17-08-2020, 07:39


Ўзбекистон Бош прокурори Бахтиёр Абдуллаев Президент сиёсатига қаршими? | ДУНЁ ЎЗБЕКЛАРИ | Mobile Version\n06/08/2017 Ismat Khushev Бош мақола\nЎзбекистон Бош прокурорига “Дунё ўзбеклари” Бош муҳарриридан мактуб\nЎзбекистон Бош прокурори И.Б. Абдуллаев жанобларига!\nМуҳтарам Ихтиёр Бахтиёрович!\nМен Сизни устозим Шароф Убайдуллаевдан анча яхши ва адолатли одам деб эшитгандим. Лекин Сиз раҳбарлик қилаётган Бош прокуратура ходими – биринчи даражали юрист Ш.Шайзаков имзоси билан келган саккизинчи жавобни ўқиб, бунга ишонқирамай қолдим.\nБу ерда вазиятни аниқлаштириш ва муаммони ойдинлаштириш учун катта ақл керак эмас. Эр-хотин биргаликда туғруқхонада алмашиб қолган ўз биологик фарзандларини топишда ва уни расмий тан олдиришда Сизга мурожаат қилганлар.\nСиз раҳбарлик қилаётган идоранинг жавобларини ўқиб, шу оддий масалага ҳам ҳуқуқий ойдинлик кирита олмаётганликларингиздан ажабланмаслик мумкинми? Сиз бу “Диноий иш”ни шахсан ўрганиб кўрсангиз, менинг мактубим асосли ва адолатли таъналардан иборат эканинига гувоҳ бўласиз.\nФан доктори, профессор одам умрининг куз ва қиш фаслида яхши ният билан, ўз биологик фарзандини аниқлаб, унинг асл ота онаси ким эканини ўзига ва бугунги ёлғон “ота онаси”га билдириб қўйишни ният қилган бўлса, бунинг нимаси ёмон.\nНега Сиз раҳбарлик қилаётган идоранинг Қонун ҳимоячилари бунга ёрдам бериш ўрнига, аксинча, қаршилик қилишлари керак. Бизга шуни тушунтириб берсангиз…\n7 июнь, 2017 йил, Торонто шаҳри, Канада…\nФ.-м.ф.д. Собир Тўлаганов: ПРЕЗИДЕНТИМИЗГА 8-МУРОЖААТИМ ВА КЕЛГАН ЖАВОБ\nЎзбекистон Республикаси Президенти Ш.М.Мирзиёевга.\nЎзбекистон Республикаси Бош прокурори И.Б.Абдуллаевга.\nТошкент шаҳар, Юнусобод туман, … кўча, …-хонадонда доимий рўйхатда бўлган (вактинча АКШ да яшаётган) ф.-м.ф.д. Туляганов Сабирджан Тулягановичдан\n8-сон такрорий шикоят-ариза\nҲурматли Ихтиёр Бахтиёрович!\nВиртуал қабулхона орқали Сизларга йўллаган мурожаатларимга келаётган жавоб хатлар, мурожаатлар мазмунига ҳам, мантиққа ҳам мос келмайди. Уларда, нотўғри хулосаларини асосламоқчи бўлишиб, ёлғон далиллар келтиришган.\n“Мазкур жавобдан норози бўлган тақдирингизда юқори турувчи прокурорга шикоят қилиш ҳуқуқингиз мавжуд эканлигини маълум қиламан”, деб эслатиб келишади. Бироқ, шахар прокурори хатига билдирган норозилигимга, шахар прокурорининг ўринбосари жавоб йўллайди, Бош прокурорнинг ўринбосари хатига билдирган норозилигимга, Бошқарма бошлиғи жаноб Ш.Б.Мустафаев жавоб йўллабди.\nМурожаатларимга жавоб йўллаётган прокурорлар, ўзлари келтираётган асос-далилларидан чиқараётган хулосалари келиб чиқмаслигига ҳам ахамият беришмайди. Улар судга протест келтириш муддати ўтиб кетганини важ қилишаяпти. Улар суд қарорларини четга қўятуришсин.\nМен, мазкур масала бўйича биринчи процессуал ҳужжатнинг қонунийлиги масаласини аввал хал этишларини сўраб келаяпман.\nЖавоб хатларда, “… қабул қилинган процессуал ҳужжатларни бекор қилишга асослар мавжуд эмаслигини маълум қиламан”, деб келишди.\nНихоят, Бош прокурорнинг ўринбосари И.Д.Эргашходжаев томонидан 2017-04-16 сана билан йўлланган 14/1085-15 рақамли жавоб хатида, С.Рахимов туман прокуратурасининг 2001 йили қабул қилган, жиноят иши қўзғатишни рад этиш хақидаги, қарорининг асоси ёлғонлиги келтирилди. Бу ҚАРОР, мазкур масалада, биринчи процессуал хужжатдир.\nҲўш, процессуал ҳужжат асосининг ёлгон экани аниқлангани, уни бекор қилишга асос мавжудлигини билдирадими- йўқми?\n2017 йил 26-май.\nҲурмат билан, ф.-м.ф.д. Собир Тўлаганов.\n10047, Тошкент шаҳри,\nАкадемик Я.Fуломов кўчаси 66-уй.\n2017 йил « 0′S» июнь № 14/109-17\n… фуқаро С.Тулагановга\nБош прокуратуранинг фуқаролик суд ишларини юритишда прокурор\nваколатини таъминлаш бошқармаси томонидан Сизнинг фуқаролик иши\nбўйича қабул қилинган суд қарорларидан норози бўлиб ёзган такрорий\nМуқаддам Сизнинг шу мазмундаги мурожаатингизга асосан фуқаролик иши\nҳужжатлари ўрганилган ва фуқаролик ишлари бўйича Шайхонтоҳур\nтуманлараро судининг 01.02.2002 йилги Сизни ва турмуш ўртоғингиз\nМ.Тулагановаларнинг жавобгар Ф.Салимбаева (фамилия узгартирилди. С.Т.) ва А.Салимбаевларга нисбатан\nтуғруқхонада алмашиб қолган болани аниқлаш тўғрисидаги даъво\nталабингизни рад қилиш ҳақидаги ҳал қилув қарори ва уни ўзгаришсиз\nқолдирган Тошкент шаҳар суди апелляция инстанциясининг 08.04.2002 йилги\nажримига нисбатан протест келтириш учун етарли асослар топилмаганлиги\nҳақида Сизга 16.04.2017 йилда 14/1085-15-сонли батафсил жавоб хати\nСуд қарорларидан норози бўлсангиз, тегишли тартибда судга мурожаат\nқилиш ҳуқуқингиз мавжудлиги тушунтирилади.\nИлова: жавоб хати 1 варақца.\n1-даражали юрист (имзо) Ш.И.Шайзаков\nЎзбекистон Президенти Мирзиёевга Карманалик Боймуродова Дилдорадан\nҲамроқул АСҚАР: БОҒДОД КЎЧАСИДАГИ ҚОТИЛЛИК… (Суд очерки)\nОлий Суди раиси Козимжон Комиловга Ихтиёр Ризаевдан шикоят аризаси


Алишер Усмонов Путинга қарши санкциялар нишонига айланиши мумкин\n06 май 2021, Тошкент вақти: 11:00\nУкраина бўҳрони муносабати билан Россияга жорий қилинаётган санкциялар рус олигархлари, хусусан асли ўзбекистонлик миллиардер Алишер Усмоновнинг манфаатларига жиддий зарба бериши мумкин. Европа Иттифоқи эълон қилиши кутилаётган навбатдаги санкциялар президент Владимир Путинга яқин шахсларни нишонга олиши мумкинлиги тўғрисидаги хабарлар ортидан Усмонов Британиядаги активларини олиб чиқа бошлагани айтилмоқда. Ғарбнинг Москвага нисбатан босими бошланганидан бери ўзбек миллиардери аллақачон АҚШдаги иқтисодий манфаатларидан воз кечишга мажбур бўлган эди. Айни пайтда Усмоновнинг Москвадаги Внуково аэропорти улушларини сотиб олишга ҳаракат қилаётгани тўғрисида хабарлар пайдо бўлди.\nУкраина шарқида ҳукумат қўшинлари билан россияпараст айирмачилар ўртасида қуролли қарама-қаршилик давом этган сари, Ғарбнинг бўҳрон авж олишига ҳисса қўшаётган президент Владимир Путин режимига нисбатан босими ҳам кучайишда давом этмоқда.\nЕвропа Иттифоқи ва Қўшма Штатлар яқин кунлар ичида жорий қилиши кутилаётган навбатдаги санкциялар Россия иқтисодининг асосий секторларини нишонга олишдан ташқари, Путинга яқин шахсларни ҳам жазога тортиши мумкинлиги айтилмоқда.\nБаъзи хабарларга кўра, бу шахслар орасида Россия ва Буюк Британиянинг энг бадавлат кишиси, асли ўзбекистонлик миллиардер Алишер Усмонов ҳам бор. Миллати ўзбек, лекин кўп йиллардан бери Россияда истиқомат қиладиган миллиардер, Путин ҳокимияти даврида бойиб кетган бошқа олигархлар сингари ўз пулларини, асосан, Ғарбда сақлайди. Сўнгги пайтларгача у АҚШдаги йирик ширкатлар, хусусан Facebook ва Apple улушларига ҳам сармоя қилиб келган.\nЛекин Украинада бўҳрон бошланиб, АҚШ ва Европа Путин режимига нисбатан санкцяиларни қўллай бошлаганидан бери АҚШдаги иқтисодий манфаатларидан воз кечганига қарамай, Алишер Усмоновнинг исми Ғарб қора рўйхатига тушмаётган эди. Чунки санкциялар, асосан Қрим аннексияси ва Украина суверенитетига бевосита таҳдид солаётган Путин атрофидаги шахсларга тааллуқли бўлиб келди.\nРоссиялик таниқли сиёсатшунос Станислав Белковский шу пайтгача кузатилган воқеалар ривожидан келиб чиқиб, бу сафарги санкциялар Усмоновни ҳам четлаб ўтмаслиги эҳтимоли жуда юқори, дейди.\nСиёсатшунос Станислав Белковский.\n- Менимча, санкциялар Алишер Усмонов ҳамда Буюк Британиянинг яна бир кунда-шундаси Роман Абрамовични, уларнинг Қрим аннексияси ёки Украина бўҳронига бевосита алоқаси бўлмаслигидан қатъий назар, тегиб ўтиши эҳтимолга яқин. Шу пайтгача жазога тортилган ака-ука Роттенберглар, Геннадий Тимченко ва Юрий Ковальчукларнинг ҳам бу масалаларга расман алоқаси бўлмаган. Чунки барча сиёсий қарорларни шахсан Путиннинг ўзи, тор доирадаги маслаҳатчилари билан бирга қабул қилган. Гап бу шахсларнинг Путин билан яқин алоқада эканида. Улар Россияда нафақат иқтисодий, сиёсий нуфузга ҳам эга шахслардир. Шу сабабдан Британияда Путинни жазолаш учун бу шахсларнинг ҳам танобини тортиб қўйиш фурсати келди, дейишаётган бўлиши эҳтимолдан ҳоли эмас. Шунинг учун Алишер Усмонов нишон остида, деб айтган бўлардим,- дейди сиёсатшунос.\nБританияда чиқадиган Economist журналининг тадқиқотчиси Алекс Найс ҳам Европа Иттифоқида Украина шарқидаги бўҳронни бартараф қилиш учун Путинга босим ўтказиш воситаси сифатида, Алишер Усмоновдек нуфузли шахсларни жазога тортиш самара бериши мумкин, деган фикр борлигини айтади. Усмонов шу йил бошроида АҚШдаги иқтисодий манфаатларидан воз кечгани ҳам, унинг Ғарб санкцияларидан хавотирлана бошлагани белгиси эди, дейди иқтисодчи.\n- Санкциялар режми моҳиятида Путин ички доирасига кирувчи бадавлат тадбиркорлар манфаатларига путур етказилса, улар Кремльнинг Украина борасидаги қадамларига таъсир ўтказа бошлайди, деган мақсад бор. Жаноб Усмонов Американинг Селикон водийси, яъни Facebook каби ширкатларда йирик улушлари бор эди, лекин бир неча ой аввал уларни сотиб, бу бозорни тарк этиб, Хитойдаги Интернет ширкатларига сармоя қила бошлади. Менимча, бу Усмонов каби йирик тадбиркорлар орасида эҳтимолий санкциялардан ташвиш пайдо бўлгани белгисидир,- дейди Economist журнали шарҳловчиси.\nАлишер Усмонов Facebook ва Apple ширкатларидаги ҳиссаларини сотиши март ойига, яъни Россия Украинанинг Қрим минтақасини аннексия қилган пайтга тўғри келди. АҚШнинг энг истиқболли ва ҳиссадорларига миллионлаб дивиденд келтирадиган бозоридан чиқарилган активларини миллиардер Усмонов Хитойнинг Alibaba ва JD.com Интернет ширкатларига ётқизди.\nҲозирда Алишер Усмоновнинг хорижий Интернет ширкатларидаги сармояларининг 80 фоизигача миқдори Хитой ҳиссасига тўғри келиши айтилади.\nБойлиги 20 миллиард АҚШ долларига баҳоланган Усмонов бизнес империясининг асосий қисми Россиядаги энг йирик тоғ-металлургия ширкати Металлоинвестга тўғри келади. 50 фоизи Усмоновга қарашли бўлган Металлоинвест маҳсулотининг асосий бозори Европадир.\nМарт ойида Усмонов вакиллари Россияга нисбатан эҳтимолий санкциялар ўзбек миллиардерини ташвишлантираётганини тан олган, лекин “бунинг бизнесимизга оқибатлари бўлишини кутмаяпмиз. Хитой ҳеч қандай санкцияларни жорий қилиш ниятида эмас. Шунинг учун рубль, юань ёки Ҳонг Конг ва Сингапур долларида савдо қилишимиз мумкин”, дея билдирган эди.\nАйни пайтда, Алишер Усмонов Москванинг учинчи йирик аэропорти улушларини сотиб олиш ниятида экани айтилмоқда. Усмонов Внуково аэропорти хўжайинларидан бирига айланиши мумкинлигига доир хабарлар Европа Иттифоқининг навбатдаги санкциялари россиялик олигархлар Алишер Усмонов, Роман Абрамович ва Михаил Фридманни нишонга олиши ҳақидаги хабарлар билан бир пайтда пайдо бўлди. Айтилишича, рус олигархлари икки ҳафта ичида Европадан ўз капиталини олиб чиқиб кетмаса, катта йўқотишлар таҳликаси пайдо бўлгани сабабидан улар шошилинч тарзда активларини Россия ва Осиё бозорларига ўтказа бошлаган.\nРоссиялик сиёсатшунос Станислав Белковский рус олигархлари Ғарбдан қувилиб, ҳеч бир йўқотишсиз ўз бизнес империяларини Шарққа кўчира олишига доир гап-сўзлар муғомбирликдан бошқа нарса эмас, дейди.\n- Россия олигархлари дунёнинг бошқа минтақаларидан янги инвестицион имкониятларни топиши ҳақидаги гап-сўзлар муғомбирликдир ёки бошқача қилиб айтадиган бўлсак, камбағаллар учун. Чунки Алишер Усмонов Лондонда яшайди, унинг Тошкент ёки Ҳонг Конгга кўчиб кетиш нияти борлиги ҳақида эшитганимиз йўқ. Унинг Лондонда яшаши сабабларидан фақатгина Буюк Британия у истаган тиббий хизмат ва бошқа қулайликларни тақдим қила олади. Унинг соғлиғи қандай аҳволда эканини инобатга олсак, бу жуда муҳимдир. Шунинг учун Внуковога сармоя қилаётгани унинг учун вазиятдан чиқиш бўлмайди. Умуман олигархлар учун ўз даромадларини легаллаштириш нуқтаси шарқ эмас, ғарб бўлиб келган ва улар иссиқ жойини совувтишни истамайди. Уларнинг ҳаёт стратегияси ғарб билан боғлиқ. Алишер Усмонов бўлсин, бошқа олигарх бўлсин улар орасида шарқ мамлакатларида доимий яшаш жойига эга бўлганларни билсизми? Ҳаммаси негадир ғарбда яшашни истайди,- дейди сиёсатшунос Белковский.\nШу сабабдан, дейди Озодликка гапирган таҳлилчилар, Путин режими Украинадаги ҳаракатлари билан ўзини боши берк кўчага киритиб қўйди. Бир томондан Украинадаги россияпараст айирмачиларни қўллаб-қувватлашни тўхтатса, Путин учун бу катта шармандалик бўлади ва рейтинги тушиб кетишига олиб келади. Иккинчи томондан, Украина шарқидаги бўҳронни бартараф қилмаса, режимнинг асосий устуни бўлган олигархлар таҳлика остида қолмоқда.


Водий вилоятларида аҳоли «свет» кўп ўчаётганидан норози: 4та масъул ширкат изоҳи – КУН УЗ\nГлавная / Без рубрики / Водий вилоятларида аҳоли «свет» кўп ўчаётганидан норози: 4та масъул ширкат изоҳи\nanvarj63 19.01.2020\tБез рубрики Comments Off on Водий вилоятларида аҳоли «свет» кўп ўчаётганидан норози: 4та масъул ширкат изоҳи 11 Показы\nСўнгги ҳафта давомида водий вилоятларида яна электр тизимидаги узилишлар муаммоси юзага келди. Айрим ҳудудларида аҳолига бир сутка давомида 12-13 соатлаб электр энергияси берилмаяпти.\nKun.uz сайтига келаётган мурожаатларда аҳоли вакиллари салбий ҳолатнинг сабаби нимада эканлиги ва қачонгача давом этиши ҳақида сўрашмоқда:\n“Ассалому алайкум. Мен, Олимжон Ҳайдаров, Фарғона вилояти Қўштепа тумани, Каттаболтакўл МФЙ дан мурожаат қилмоқдаман. Электр берилишида суткада 12-14 соат узилишлар бўлмоқда. Туманимизнинг айрим ҳудудларида ҳатто 16-17 соатгача узилишлар бўляпти экан. Мутасаддиларнинг айтишича, республикадан кам электр берилгани сабабли электрда тақчиллик бўлмоқда. Электр ўчиши қачон тугайди?”.\n“Сизларни Андижон вилояти Марҳамат туманидан безовта қиляпман. Исмим Баҳромжон. Сайловдан кейин яна “свет” ўчишни бошлади. Кеча уйимизга Россиядан меҳмон келди. Роса уялдим. Ўзи қайси замонда яшаяпмиз? Табиий газ йўқ бўлса, аҳолига ҳеч бўлмаса ток бериб туришса бўларди. Жуда қийналиб кетдик”.\n“Наманган вилояти Чортоқ туманида яшайман. Исмим Адҳамжон. Тўрақўрғон ИЭС ишга тушиши муносабати билан “электрнинг катталари”, “Наманган вилоятида электр энергияси билан боғлиқ муаммолар бўлмайди”, деган эди. Бугун 16 январ куни кундузи уч марта сабабсиз ўчиришди. Кечқурун икки марта. Янги ҳисоблагич ўрнатишди. Халқни қарзи йўқ. Нега яна электрни ўчиришяпти? “Истеъмолчи ҳуқуқи”, деган ҳуқуқларимиз бўларди. Илтимос, раҳбарлар жавоб берсин!”.\nҲақиқатан ҳам, охирги йилларда, водий аҳолиси “Тўрақўрғон ИЭС”нинг ишга туширилишини орзиқиб кутди. Мана ҳозирги пайтда ИЭС энергия ишлаб чиқара ҳам бошлаган, лекин аҳвол деярли ўзгармаган. Ҳозирги кунларда уч вилоятнинг туман ва қишлоқларида электрдаги узилишлар “авжига чиқди”.\nМавжуд арз ва саволларга жавоб излаб Андижон, Наманган ва Фарғона ҳудудий электр тармоқлари мутасаддиларига мурожаат қилдик.\nВилоятларнинг ҳудудий электр тармоқлари мутасаддилари нима дейди?\nАҳоли вакиллари электрдаги узилишлар бўйича асосий айбдор сифатида “Ҳудудий электр тармоқлари” корхонасини кўради. Уларнинг фикрини эшитамиз.\nМуҳаммадали Ирисқулов, “Наманган ҳудудий электр тармоқлари корхонаси” оператив диспетчерлик хизмати бошлиғи:\n“Айни пайтда ҳақиқатан ҳам истеъмолчиларга электр етказиб беришда узилишлар юзага келмоқда. Бизнинг корхона электр энергияси ишлаб чиқарувчи, узатувчи ташкилотлар томонидан берилган электр энергиясини тақсимлайди. 13 январь куни Наманган вилоятининг электр энергияси истеъмоли 14.5 млн кВт/соатни ташкил қилган. 16 январь куни эса 12.5 млн кВт/соатни ташкил қилди. Марказий энерготизимдан 20 фоиз кам энергия оляпмиз. Оқибатда истеъмолчилар билан муаммолар келиб чиқмоқда”.\nА. Маматқулов, “Фарғона ҳудудий электр тармоқлари корхонаси” жамияти, техник масалалар бўйича директор ўринбосари:\n“Сўнгги кунларда об-ҳавонинг кескин совиб кетиши сабабли истеъмолчиларнинг электр энергиясига бўлган эҳтиёжлари кундан-кун ортиб бормоқда. Жумладан, биргина Фарғона вилояти бўйича январ ойининг илк кунларига нисбатан кейинги 3-4 кун давомида кунлик электр энергияси истеъмоли ҳажми ўртача 2,0 млн кВт/с га, ёки 80-85 мВт қувватга ўсиши кузатилди. Бугунги кунда бир кунлик вилоятга электр энергия ишлаб чиқариш баланси бўйича берилган топшириқ 17,8 млн кВт/с белгиланган бўлиб, айни вақтда (электр таъминотидаги узилишлар билан) бир кунда 19,1-19,5 млн кВт/с электр энергияси истеъмолчиларга етказиб берилмоқда.\nВилоятнинг кунлик эркин истеъмоли (истеъмолчиларга узлуксиз электр энергияси етказиб бериш учун) 20,7 млн кВт/с ташкил этади”.\nҲожиев Муҳиддин, “Андижон ҳудудий электр тармоқлари корхонаси” оператив диспетчерлик хизмати бошлиғи:\n“Об-ҳавонинг кескин совиши ва вилоятимизнинг айрим ҳудудларида электр энергия етказиб бериш жараёнидаги узилишларни юзага келтиряпти. Агар, бир суткада Андижон вилоятига 16,8 млн кВт/с берилса узилишлар бўлмайди. Бизга эса 14,5 кВт/с энергия берилмоқда”.\nЭлектр энергияси таъминоти — Ўзбекистон Республикаси Энергетика вазирлиги тасарруфидаги деярли барча ташкилот ва корхоналар фаолияти билан чамбарчас боғлиқ бўлган мураккаб тизим. Айни пайтда юзага келган муаммолар бўйича – “Ҳудудий электр тармоқлари” АЖ, “Ўзбекистон миллий электр тармоқлари” АЖ, “Иссиқлик электр станциялари” АЖ матбуот хизматлари билан боғландик.\n“Ҳудудий электр тармоқлари” АЖ изоҳи:\n“Фарғона вилояти кунлик электр энергияси истеъмоли ҳажми ўртача 2,0 млн кВт/с га, ёки 80-85 мВт қувватга ўсиши кузатилмоқда. Бугунги кунда бир кунлик вилоятга электр энергия ишлаб чиқариш баланси бўйича берилган топшириқ 17,8 млн кВт/с белгиланган бўлиб, айни вақтда (электр таъминотидаги узилишлар билан) бир кунда 19,1-19,5 млн кВт/с электр энергияси истеъмолчиларга етказиб берилмоқда.\nВилоятнинг кунлик эркин истеъмоли 20,7 млн кВт/с ташкил этади.\nНаманган вилоятининг электр энергияси кунлик истеъмоли 14.5 млн кВт/соатни ташкил қилган. Ҳозирги кунда турли миқдорда электр энергияси етказиб берилмоқда. Масалан 16 январь куни 12.5 млн кВт/соат электр энергияси етказиб берилган.\nВилоятнинг кунлик эркин истеъмоли 16 млн кВт/с ташкил этади.\nАндижон вилоятининг электр энергияси кунлик истеъмоли режаси 14,5 млн кВт/соатни ташкил этса 17 январь куни етказиб берилган электр энергияси миқдори 15,8 млн кВт/соатни ташкил этди.\nҲозирги кунда Андижон вилоятининг кунлик эркин истеъмоли 16,8 млн кВт/соатни ташкил этади.”\n“Иссиқлик электр станциялари” АЖ изоҳи:\n“Ҳозирги кунда “Иссиқлик электр станциялари” АЖнинг 1200 мВтга яқин электр энергияси ишлаб чиқариш қувватлари табиий газ етишмовчилиги сабабидан ишлаётгани йўқ. Бунга сабаб “Ўзтрансгаз” АЖ нинг суткасига 5, 4 млн метр куб миқдори атрофида табиий газ етказиб бера олмаётганидадир”.\n“Ўзбекистон миллий электр тармоқлари” АЖ изоҳи:\n“Иссиқлик электр станциялари” АЖ ҳамда “Ўзбекгидроэнерго” АЖ тасарруфидаги станцияларда ишлаб чиқарилган электр энергиясини юқори кучланишли магистрал тармоқлар орқали “Ҳудудий электр тармоқлари” АЖ тизимидаги подстанцияларга етказиб бериш (транспортировка) “Ўзбекистон миллий электр тармоқлари” АЖ зиммасига юклатилган асосий вазифа ҳисобланади. Жамият бу борада ишлаб чиқарувчи томонидан берилаётган энергияни тармоқлари орқали узатиб бермоқда”.\nКўриб турганингиздек, юз бераётган электрдаги узилишлар учун бор муаммо электр энергияси ишлаб чиқарувчи ИЭСларни ёқилғи таъминотидаги камчилик, яъни газ тақчиллиги боис келиб чиқмоқда экан.\nИзоҳ олиш учун “Ўзтрансгаз” АЖ матбуот хизмати ходими Фаридахон Тожибоева билан боғландик. Лекин, жамият матбуот хизмати вакили бу борада ўзида етарли маълумотлар йўқлиги ва масъул шахслар билан боғланиб сўнг алоқага чиқишини айтди. Бироқ, қайтиб у киши билан боғлана олмадик.\nАҳоли нима қилсин?\nЭлектр энергияси таъминотига масъул АЖларнинг муаммолари билан танишдик. Аниқланишича, камчиликлар юзага келишининг асл сабаби – ИЭСларга газ ёқилғисининг етарли даражада берилмаётганида экан.\nАкциядорлик жамиятлари муаммони ҳал қилиш учун қай даражада ҳаракат қилаётгани ўзларига аён. Бироқ айни пайтда уларнинг ҳамкорликда иш олиб бора олмаётганидан аҳоли, истеъмолчилар қийналмоқда.\nВодийнинг уч вилоятида аҳоли жуда зич ҳолда истиқомат қилади. Табиий газ масаласи ҳаминқадар. Аҳоли хонадонларини совуқ фаслларда уйни иситиш учун асосан электр иситгичлардан фойдаланади. Чунки, табиий газ муаммо. “Ўзтрансгаз” ҳеч бўлмаса ИЭСларни етарли даражада газ ёқилғиси билан таъминласа бўлар эди.\nПред. Бош прокурор Ўзбекистонда сўнгги икки йилда неча нафар ректор жиноят содир этганини маълум қилди\nСледующая Ўзбекистон Россиядан меҳнат муҳожирларига нисбатан амнистия сўради\nҚуёш ботгач, шом намозини ўқимасдан, Арафотдан Муздалифага қараб юрилади. Етиб келиб, шу жойда тунаш учун …


“Ҳар бир инсон ўлим маззасини татигувчидир!” – Қўқон ҳокими билан интервью - EFFECT.UZ\n“Ҳар бир инсон ўлим маззасини татигувчидир!” – Қўқон ҳокими билан интервью\n. 13:00 | 12.03.2021\nТиниб-тинчимайдиган қўқонликларни рози қилиш, қайси ҳокимларга ҳавас қилиши ва газ йўқлигидан норози бўлиб, бош кўтарган аёллар ҳақида – 3 йилдан буён Қўқон ҳокими сифатида фаолият юритаётган Маруфжон Усмонов Effect.uz сайтига эксклюзив интервью берди.\nХалқни рози қила оляпман деб ўйлайсизми?\n– Халқни рози қилиш жуда мураккаб. Жуда катта меҳнат. Бу борада масъулият билан биргаликда қатъият ҳам керак деб ўйлайман. Ҳар бир аҳолининг мурожаатини охиригача ўрганиш, унга ечим топиш бу халқни рози қилиш демакдир. Мен ҳаракат қиламан бу масалада муаммолар бўлмаслигига. Бу жараён осон кечмайди. Биронта мурожаатчини хафа қилиб жўнатмаслик энг катта вазифа бўлади.\nФарзандларингиз ҳокимнинг ўғлиман деб талтайиб кетмаслиги учун уларга қандай танбеҳлар берасиз?\n– Бу жуда оғир масала. Чунки, бола тарбияси ҳар бир инсоннинг меваси ҳисобланади. Фарзандларни меҳнатга ўргатиш орқали уларни ўз мақсадларига етишишига йўл очиш жуда муҳим. Кундалик назорат ҳам керак деб ўйлайман. Аввало, ота – онанинг ўзи намуна бўлиб бериши керак. Шунинг учун фарзандларимизга тўғри тарбия беришимизда яратганнинг ўзи мададкор бўлсин.\nҚайси ҳадисни ўзингизнинг шиорингизга айлантириб олгансиз ва унга мутлақ риоя қиласиз?\n– Тўғри яшаш, яхшиликка яхшилик билан жавоб қайтариш, муҳтожларга ёрдам бериш, инсонийлик сифатларини қалбда сақлаш орқали, ҳар битта қилган ишимизни Аллоҳ кўриб турганлигини унутмаслик. “Ҳар бир инсон ўлим маззасини татигувчидир!” деган ҳадис бу ҳаётимизнинг энг катта мазмуни деган бўлардим.\nTeglar:А.П, Маруфжон Усмонов\nМирзиёев ва Жапаров кўчат экишди (фото)\nТезкор! Муҳтож аёллар учун ҳудудларга 10 млрд сўмдан ажратилади — Танзила Норбоева


Ўзбекистон халқ шоири унвонини ким олади?. Саломат ВАФО - Nurzamon.uz\nЎзбекистон халқ шоири унвонини ким олади?. Саломат ВАФО\nМустақиллик байрами муносабати билан мукофотланганларнинг орасида "Тафаккур" журналининг бош муҳаррири, устоз Эркин Аъзам ва эл севган шоира, сенатор Энахон Сиддиқованинг номлари борлиги биз адабиёт мухлисларини жуда қувонтирди. Эркин ака учун бу йил жуда унутилмас йил бўлди, десам янглишмайман. Ёзувчининг ҳикоялари ва "Жаннат ўзи қайдадир?" асари Аъзам Обидов таржимасида АҚШда чоп этилди. Э.Аъзамнинг янги китобларини Америка ва Францияда тақдимот маросими ўтказилди. Асарлари дунёвий шуҳратга эга бўлаётган устозимизга яна "Ўзбекистон халқ ёзувчиси" унвонини берилиши барчамизни қувонтирди.\nЎзбекистон Ёзувчилар уюшмасининг Фарғона вилояти бўлимининг масъул котиби устоз Энахон Сиддиқованинг яхши ҳикояларини ва "Сўз устидаги дунё" сайланмаларидаги гўзал Фарғона тараннум этилган, Ватан, дўстлик ва инсоний қадриятлар ҳақидаги шеърларини ўқиганман. Энахон опанинг ўзлари жуда хушмуомила, инсонни англайдиган рахбарлардан бу фазилатларига Ўзбекистон Сенатидаги чиқишларида ҳам гувоҳ бўлганман. . Ва куни кеча шоира Э. Сиддиқова "Ўзбекистон халқ шоири" унвонига лойиқ топилдилар. Ушбу унвон билан устоз шоирани табриклаймиз.\nЎзбек ижодкорларига бериладиган "Ўзбекистон халқ шоири" унвони ҳақида мулоҳазам бор эди.\nБу мукофот қайси шоирларга, қандай мезонлар асосида ва ижодида қандай ғояларни тараннум этгани учун берилади?. Ва нега барча мукофотларга фақат Ўзбекистон Ёзувчилар уюшмаси номзод кўрсатади?. Нега ЁУсига муқобил ҳолатда бошқа ижодий уюшмалар, масалан Журналистлар уюшмаси, Ўзбекистон хотин - қизлар қўмитаси (агар, бунга ваколати бўлмаса, нега Зулфия мукофоти... таъсисчиларидан бири) , "Ўзбекистон адабиёти ва санъати", "Китоб дунёси" газеталари жамоаси номзод кўрсатиши мумкин эмас.\nХалқаро адабий мукофотлар ҳақида фикрлайдиган бўлсак, ўтган асрнинг 1898 йили ташкил топган швейцариянинг Рамбер, Франциянинг 1903 йили Гонкуров ва Фемин, 1905 йилда Германиянинг Шиллер номидаги халқ мукофоти, 1909 йилда испан мукофоти Фастенрата ва 1909 йилда вужудга келган Американинг Пулитцеров мукофотларига яширин овоз билан муқобил номзодлар кўрсатилган, сўнг кўпчилик овоз олган номзодга мукофот топширилган. Ва ушбу мукофотлар юз йиллардан буён яшаб келмоқда.\nЭнди..Мен айни шу онда ўзимни адабиёт ва замон шахслари ҳақида билимдонлигимни кўз - кўз этиш ниятим йўқ.Шунинг учун фикримни қисқароқ баён этмоқчиман.\nАйтайлик, ижодкорнинг чоп этган китоблари салмоғи, талъанти ва китобларининг рейтинги, дўконларда сотилиш шкаласи, мухлислар орасида машҳурлиги, миллат манфаати истиқболига қўшадиган ҳиссаси шартларидан келиб чиқадиган бўлинса, бу мукофотга бошқа ижодкорлар ҳам тавсия этилиши мумкин эди. Булар шоира Ҳалима Аҳмедова, Фароғат Камол, Фарида Афрўз ва Зебо Мирзолар ҳам адабиётимизда Энахон Сиддиқовадан кам ижод қилишмаяпти. Фақат уларнинг юксак сенатор деган мақоми йўқ. Ижодкорларнинг кўпчилиги ўзимизга ўҳшаган пиёда шоира ва ёзувчилар.\nАгар..Фарғона вилоятидан номзод кўрсатилиши лозим бўлса, унда бу мукофотни миллион - миллион мухлисларига эга, дадил сўз ва ўткир қалам эгаси булган, устоз Турсуной Содиқова ва шоира Марҳабо Каримовага ҳам тақдим қилиш лозим эди.\nҲурматли адабиётшунослар, танқидчилар нега ўз фикрини айтишмайди?. Нима учун Ўзбекистон Ёзувчилар уюшмасининг номзод ҳақидаги ғояси, жамият учун гегемон ғоя ҳисобланиши лозим. Балки, бу мезонларни янги қарашлар билан кўриб чиқиш лозимдир. Аҳир, биз демократик давлатда, дунё технологиялари ва инсон феномени юқори даражага чиққан 21 асрда яшамоқдамиз.\nМени устоз шоира Энахон Сиддиқовага нисбатан ғараз ниятим ва ҳусуматим йўқ, опани яқиндан танимайман ҳам, фақат асарлари орқали биламан. Ва жамиятнинг ривожига ўз ҳиссаларини қўшиб келаётганларини биламиз. Улар, бу йил 2016 йил Ўзбекистон халқ шоири унвонини олганлари учун ижодлари ҳақида фикримни ёзмоқмоқдаман.\nҲўш, ҳурматли Сўзни қадрлаган инсонлар, марҳамат фикрингизни ёзинг. Юқорида номлари саналган шоираларнинг ҳар бири Энахон Сиддиқовадан кам ёзмаслигини ва адабиётда ўз мавқеига эга эканлигини кўпчилик билади.\nСўзимнинг оҳирида шуни таъкидламоқчи эдимки, ўзбек халқининг 30 миллиондан ошиқ аҳолиси бор. Азалдан халқимиз адабиётга ва шеъриятга яқин бўлгани учун минг - минглаб талъантли ижодкор фарзандлари бор. Демоқчи эдикки, яҳши ният билан келажакда ҳар йили беш - олти нафар шоирга Ўзбекистон халқ шоири унвони берилса зарар қилмайди. Халқимиз бунга муносиб. Назаримда, бу йил Энахон опанинг ўзлари бу мукофотни олганлари уларнинг толеи порлоқлигидан..Улуғларимиз айтганидек, "..карвон кўп..ризқи бўлак"..\nМенимча, Ўзбекистон Ёзувчилар уюшмасининг бундай танлови халқимизнинг эртанги кунга бўлган ишончини ва Яйпаннинг олис чўлларида ва қорақалпоқнинг Орол ташлаб кетган Мўйноқ овулида шеър ёзадиган орзуманд болакай ёки ёш шоир - ёзувчиларнинг дунёда адолат ва ҳақиқат йўқ экан деган нотуғри хулосага келишига сабаб бўлади.\nБу бизнинг шахсий мулохазаларимиз. Биз демократик жамиятда яшаётганимиз учун ҳаётимиздаги ҳар бир ўзгариш ва воқеаларга ўз фикримизни билдиришимиз мумкин.


02 декабр 2021, Тошкент вақти: 23:08\nЖо Байден ва Си Цзинпин онлайн саммит чоғида\nАҚШ президенти Жо Байден ва Хитой раҳбари Си Цзинпин куни кеча ўтказилган онлайн мулоқотда Тибет, Ҳонгконг ва Шинжон-Уйғур мухтор вилоятидаги вазият муҳокама қилишган.\nМулоқот чоғида икки энг қудратли давлат ўртасидаги “савдо уруши” билан боғлиқ масалалар ҳам муҳокама қилинган. Пекиннинг демократик Тайвань ҳудудига тажовузи ҳам эътибордан четда қолмаган. Шунингдек, Хитой коммунистик ҳукумати томонидан инсон ҳуқуқлари бузилаётгани хусусида ҳам гап борган.\nЖо Байден иқтидорга келган 2021 йил январидан бери икки мамлакат раҳбари илк бор шундай узоқ ва атрофлича суҳбатлашгани таъкидланмоқда.\nОқ уйнинг Жо Байден ва Си Цзинпин музокараси натижаларига оид баёнотида, хусусан, АҚШ ўз манфаатлари ва қадриятларини ҳимоя қилишда давом этиши айтилган. XXI асрда ўзни тутиш қоидаларига риоя этилишини таъминлаш учун Вашингтон ўз иттифоқчилари ва ҳамкорлари билан биргаликда ҳаракат қилиши уқтирилган.\n“Америка овози” сайтида эълон қилинган мақолада Байденнинг Тайвань ҳимоясига доир баёнотлари, афтидан, бир қадар юмшагани урғуланган. Чунончи, Оқ уй Қўшма Штатлар “ягона Хитой” сиёсатини қўллаб-қувватлашини, Тайвань мустақиллигига қарши эканини, Тайвань бўғозида тинчлик ва барқарорликка путур етказадиган ҳамда статус-квони ўзгартирадиган ҳар қандай бир томонлама хатти-ҳаракатларга қаршилигини маълум қилган.


Россияда тожикистонлик ҳовли тозаловчи чиқинди қувуридан ташлаб юборилган гўдак ҳаётини сақлаб қолди\n17:48 / 08.02.2016\n7 февраль куни Россия пойтахти Москва шаҳридаги уйларнинг биридаги чиқинди қувуридан янги дунёга келган гўдак ташлаб юборилган. Россияга ярим йилча муқаддам ишлаш учун келган тожикистонлик Ҳамид исмли ҳовли тозалувчи ходим (дворник) уни топиб олиб, ҳаётини сақлаб қолди.\nҲамиднинг LifeNews`га маълум қилишича, чиқинди қувури яқинидан ўтар экан, жуда паст овоздаги чийиллашга ўхшаш йиғини эшитади. Чиқинди идишидан эса яқиндагина дунёга келган гўдакни топиб олади. У гўдакни устки кийимига ўраб, махсус хизмат вакилларига зудлик билан хабар қилади.\nКейинроқ маълум бўлишича, гўдак бешинчи қаватдан чиқинди қувури орқали тушишда бош мия чаноғидан жароҳат олган. Болани дунёга келтирган аёл қўлга олинди. Дастлабки маълумотларга кўра, қўлга олинган 38 ёшли аёл ҳам Тожикистон фуқароси бўлиб, никоҳсиз туғилган боладан қутулиш учун шу йўлни танлаган.\nМазкур иш юзасидан Россия Федерациясининг тегишли қонунчилиги бўйича жиноий иш қўзғатилди.


Австрияда Гитлер яшаган уйни полиция идорасига айлантириш учун тендер ўтказилди - Daryo\n08:01, 03.06.2020 13670\nАвстриянинг Браунау-ам-Инн шаҳридаги Адольф Гитлер туғилган уй полиция идорасига айлантирилади. Бу ҳақда Кurier нашри Австрия ички ишлар вазирлигида ўтказилган матбуот анжуманидаги маълумотларга таяниб хабар берган.\nХабарга кўра Маrtе архитектура бюроси тендерда ютиб чиққан. Маrtе компанияси Учинчи рейх раҳбари яшаган уйни қайта таъмирлаш ишларини олиб боради.\nТендерда жами 12 та компания иштирок этган. Қайта жиҳозлаш ва уйни таъмирлаш ишлари 2022 йил охирида якунига етиши ва тахминан 5 миллион еврога айланиши мумкин. Шунингдек, уй нейтрал мақомга эга бўлади ва неонацистларнинг бу ерга келиши тўхтайди.\nБинода XVII асрдан 1965 йилга қадар кутубхона, шунингдек, банк бўлинмаси ва мактаб фаолият олиб борган. 1977 йилдан 2011 йилгача уйдан устахона, имконияти чекланган одамлар учун пансионат учун жой сифатида фойдаланилган.\n2016 йилда ҳукумат бинони ўз ихтиёрига олмоқчи бўлган, бироқ уй эгаси ушбу таклифларга рад жавобини берган.\nЯкунда ушбу жойни олиш учун ҳукумат томонидан алоҳида қонун қабул қилинган, сўнгра суд тартиби бўйича компенсация беришга тўғри келган. Натижада уй эгаси бўлган аёлга 812 минг евро берилди. Австрия ИИВ эса давлатга 2019 йилдаги экспроприация учун компенсация тўлади.\n16:08, 27.05.2020 129702\n12:14, 24.05.2020 207268\n11:13, 24.05.2020 132652\n08:38 Бугун 554\n08:23 Бугун 3458\n08:08 Бугун 10758\n07:53 Бугун 4680\n00:03, 06.07.2020 129529


8 Декабрь 19:03\nNUR-SULTAN. Kazinform – Қозоғистон олимлари Орол денгизи тубига фитомелиоратив технология орқали дарахт экиш керак, деб ҳисобламоқда. Бу ҳақда С.Сейфуллин номидаги Қозоғистон агротехника университети бошқаруви раисининг халқаро алоқалар ва стратегик режалаштириш бўйича ўринбосари Ерлан Нисанбаев маълум қилди, деб хабар беради Kazinform мухбири.\n«Бугунги кунда мамлакатимиз ўрмон хўжалиги соҳасида қатор илмий изланишлар олиб борилмоқда. Улардан бири Орол денгизининг қуриган тубига фитомелиоратив технологиядан фойдаланган ҳолда кўчатлар экиш имкониятидир. Янги технологиялар ёрдамида дарахт ва буталар экиш денгиздан атмосферага чиқаётган чанг ва тузлар миқдорини камайтиришга, маҳаллий аҳолига зарар етказувчи касалликлар сонини камайтиришга хизмат қилади. Шунингдек, у янги яйловларнинг пайдо бўлишига имкон беради. Шунга кўра, Оролбўйида экологик вазият яхшиланади. Мустақиллик йилларида қуриб қолган Орол денгизида 100 минг гектардан ортиқ майдонга саксовул экилди», – деди Е.Нисанбаев пойтахтда бўлиб ўтган «Мустақиллик ва Қозоғистон агросаноат мажмуасини ривожлантириш» анжуманида.\nШунингдек, маърузачи пойтахт атрофидаги яшил ҳудуд бўйича ҳам катта ишлар амалга оширилганини таъкидлади.\n«Пойтахт яқинидаги яшил зонада тупроқ таркибини яхшилаш, шўрланиш даражасини пасайтириш ва унумдорлигини ошириш бўйича тажрибалар ўтказилди. Ўсимликлар ва дарахтларнинг ўсишига халақит берадиган бегона ўтларга қарши курашда гербицидлардан фойдаланиш усуллари ўрганилди. Яшил зонада ўрмон-парк ландшафтларини яратиш бўйича ҳам таклифлар ишлаб чиқилди. Олимлар меҳнати туфайли 100 минг гектарга яқин майдонга 28 турдаги дарахт экилди. Айни пайтда яшил белбоғ ҳудуди пойтахт аҳолиси ва меҳмонларининг ҳордиқ чиқаришини таъминламоқда», - деди у.\nБундан ташқари, Е.Нисанбаевнинг айтишича, мамлакатимиз олимлари ноёб ва йўқолиб кетиш хавфи остида турган дарахт турларини «инвитро» усулида етиштириш усулини ишлаб чиққан.\nУнинг фикрича, бу усул биохилма-хиллик учун муҳим.


Тушда қария кўрса нима бўлади. - Туш таъбири\nТушда қария кўрса нима бўлади. Бирор киши тушида кекса одамнинг уйига кирса ва салом бериб яқинлашса ёки кекса кишининг орқасидан юрса, орзу қилинган давлатга эришади. Ёш кишининг тушида кекса ҳолда кўриниши заифликка ишорадир. Кекса занжини туш кўрган киши душманидан устун келади. Занжи очиқ чеҳрали бўлса, яхшилик аломати; хунук, хўмрайган бўлса, ғам-кулфат нишонаси, деб таъбир қилинади.Тушда жуда кексайган қарияни кўриш узоқ умр кўришга ишорадир.\nТушда қарға кўриш мол-мулк ва хабар, деб таъбир қилинади. Қарғанинг шох устида турганини кўрган киши мусофир бўлади. Қарға гўштидан еганини кўрган кишининг қўлига ҳаром мол тушади. Қарғанинг овозини эшитиш хабар, янгиликдир. Қарғанинг қағиллаши жуфт бўлса, яхшиликка йўйилмайди. Беш ёки ундан ортиқ марта қағилласа, хушхабар келади.\nТушда кўрилган нотаниш қассоб Азроил (а. с.) деб таъбир қилинади. Тушида қассоблик қилганини кўрган киши гуноҳга ботади. Қўйнинг терисини шилганини кўриш зулмга ишорадир. Бирор кишининг қассобхона очганини кўриш ҳам шундай. Қўйнинг калласини танасидан ажратиш турмуш ўртоғидан айрилишга ишорадир. Қўлини қон билан ювган киши мақсадига етади. Бармоқлари орасидаги қонни ишқалаган киши фарзандлари ва биродарлари билан уришади. Нотаниш қассобдан гўшт олиб уйига келтирганини кўрган кишининг оиласида жанжал бўлади.\nТушда отасини сўйганини кўрган киши отаси билан кўришади ва унга яхшилик қилади. Тушида қассобни ўлдирганини кўрган киши касалликдан қутулади. Қассоб кема хўжайинига, меросхўрлар ва етимлар орасида мерос- ни тақсимловчи кишига ишора ҳам.\nТушда бирор кишини қатл қилганини кўриш дўст-ёр орасида эътиборнинг ортишига ишорадир. Ўзининг қатлга маҳкум этилганини кўрган кишининг умри узун бўлади.\nТушда кўрилган қафас қамоққа, ёш болалар учун бешикка ишорадир. Қафас, одатда, уй, деб таъбир қилинади. Бошини қафасга тиқиб кўчаларда юрганини кўрган киши уйини сотади. Қафас ишларнинг қийинлашишига; оила қуришига ишорадир.\nТушда Қиёмат кунини кўриш туш кўрган кишини ёмон ишлардан, гуноҳлардан қайтаришга ишорадир. Тушида фақат ўзининг атрофида қиёмат кўрган киши вафот этади. Қиёмат кунида Аросат майдонида турганини кўрган киши сафарга чиқади. Бирор киши тушида қабрларнинг очилгани, ўликларнинг қабрдан чиққанини кўрса, шу ерда адолат ўрнатилади.\nТушда қиз кўриш амалдорлар учу,т қийинчилик демакдир. Бокира қиз кўриш баъзан гранспорт воситаси; ўсимлик ўсадиган жойга ишорадир. Тушда қиз бола кўриш мўл-кўлчилик, обрў, қийинчиликдан қутулиш, ўсиб, кўпайиб борадиган нарсаларга ишорадир. Тушда қизни опичлаб юриш ўғилни опичлаб юришдан яхшироқдир.\nТушда кўрилган қилич фарзанддир. Қиличнинг қинида турганини кўриш рафиқа, қинидан чиқарилган қилич обрў-эътибор, деб таъбир қилинади. Бирор киши тушида белига қилич боғланганини ёки қилични суғурганини кўрса, фарзандли бўлади. Тушда қиличнинг синганини кўриш фарзанднинг ўлимига ишорадир.


АПЛ, 1-турнинг 10 лаҳзаси\n23:05 / 17.08.2016 6317\nЎтган ҳафтада Англия премьер-лигасининг янги мавсуми бошланди. "Трибуна.уз" 1-тур якунларига кўра ўтказилган 10 учрашувда эсда қоларли лаҳзаларни саралади.\n1. "Ҳалл-Сити" жамоаси 2012 йилдан буён илк марта илк уикендни ғалаба билан бошлади.\n2. 1953-54 йиллар мавсумидан буён илк марта амалдаги чемпионлар ва иккинчи ўрин соҳиблари янги мавсумнинг илк туридаёқ ютқазишди. "Лестер" сафарда мавсум дебьютанти "Ҳалл-Сити"дан енгилган бўлса, ўтган мавсумни иккинчи ўринда якунлаган "Арсенал" ўз уйида "Ливерпуль"га ютқазди.\n3. "Манчестер Сити" дарвозасини ишғол этган тажрибали ҳужумчи Жермейн Дефо АПЛнинг 16 мавсумида гол урган футболчига айланди. Дефо премьер-лига тарихида 16 мавсумда гол урган саккизинчи футболчи бўлди. Бу натижани қайд этганларнинг фақат 3 нафари серияни давом эттирган: Райан Гиггз 21та, Пол Скоулз 19та, Фрэнк Лэмпард эса 18та мавсумда гол урган.\n4. Ибраҳимович А Серия, Ла Лига, Лига 1, ЕЧЛ ва АПЛдаги илк ўйинларида гол урган ягона футболчи бўлди. У янги жамоаси сафида мавсумнинг илк ўйинида "Борнмут" дарвозасини ишғол этди.\n5. "Борнмут"га қарши ўйиннинг иккинчи бўлимида захирадан майдонга туширилган Ҳенрих Мхитарян АПЛда ўйнаган илк арманистонлик футболчига айланди. У шу билан биргаликда АПЛда майдонга тушган 112-миллат вакили ҳисобланади.\n6. Турнинг энг самарадор футболчиси "Ливерпуль" ярим ҳимоячиси Фелипе Коутиньо бўлди. У "Арсенал" дарвозасини икки бор ишғол этиб, Маненинг голига пас берди ва "фентези"да 15 очко ишлади.\n7. Хосеп Гвардиола АПЛда дебют қилди ва бу дебютни ғалаба билан ўтказди. "Сандерленд" ўйин охирида урилган гол эвазига 2:1 ҳисобида таслим этилди.\n8. Антонио Контенинг ҳам АПЛдаги дебюти ғалаба билан якунланди. Унинг жамоаси ҳам охирги дақиқада урилган гол эвазига ғалаба қозонди.\n9. Коутиньо яна катта саҳнади. Биринчи турнинг энг гўзал голи.\n10. АПЛ турнир жадвалида биринчи турдан кейинги ҳолат


Видеоконференцалоқа 30.05.2020 18:59\nОлий Мажлисда бюджетга оид масалалар юзасидан видеоконференцалоқа мажлиси ўтказилди\nЎзбекистон Республикаси Олий Мажлиси Сенати Бюджет ва иқтисодий ислоҳотлар масалалари қўмитасининг видеоконференцалоқа тарзида мажлиси бўлиб ўтди.\nНавоий ва Хоразм вилоятларида бюджет даромадларига белгиланган прогноз кўрсаткичларининг жорий йил I чоракдаги ижроси ва II чоракда кутилаётган натижалар муҳокама қилинди.\nНавоий вилояти бўйича ҳисобот даврида вилоят маҳаллий бюджетининг даромадлар тушумлари прогнози ижроси бўйича контингент тушумлар 512,3 миллиард сўмни ташкил этган. Шунингдек, вилоят маҳаллий бюджетининг харажатларига 2020 йилда жами 1 триллион 353 миллиард сўмлик маблағлар режалаштирилган. Шундан жорий йилнинг I чораги давомида вилоят маҳаллий бюджетининг харажатларига жами 379,5 миллиард сўмлик маблағ молиялаштирилиши таъминланган.\nШу билан бирга, мажлисда ушбу йўналишда учраган муаммолар тўғрисида сўз юритилди. Хусусан, биринчи чорак бўйича умумий прогноз бажарилган бўлсада, йирик солиқ турлари даромадлари юзасидан акциз солиғига белгиланган прогноз 0,7 миллиард сўмга таъминланмаган.\nБюджет ташкилотларида ўтказилган жами 41 та назорат тадбиридан 26 тасида, яъни 751,4 миллион сўмлик амалдаги тартибларга зид равишда амалга оширилган харажат ва камомадлар аниқланган.\nХоразм вилояти бўйича бюджет даромадларига 2020 йилнинг I чораги учун белгиланган 306 миллиард сўм прогноз амалда 106,3 фоизга бажарилиб, бюджетга қўшимча 19,2 миллиард сўм тушум таъминланган. Шундан маҳаллий бюджет тушумлари ижроси 292,4 миллиард сўмни ташкил этган.\nВилоятда бюджет олдидаги қарздорлик ошган. Хусусан, 2020 йил 1 апрель ҳолатига кўра, бюджет олдидаги қарздорлик 44,9 миллиард сўмни ташкил этди.\nБундан ташқари, Хоразм вилояти давлат молиявий назорати бошқармаси томонидан ҳисобот даврида бюджет ташкилотларида ўтказилган 95 та молиявий назорат тадбирининг 85 тасида молиявий хато ва камчиликлар аниқланган. Уларнинг умумий миқдори 1 миллиард 490 миллион сўмни ташкил қилди. Ҳисобот даврида аниқланган молиявий хато ва камчиликларнинг 92,7 фоизи белгиланган тартибда айбдор шахслардан ундирилиши таъминланган.


Ислом Каримов: “Белингни боғла, майдонга чиқ!” - - - www.Voydoda.com - Развлекательный портал -\nИслом Каримов: “Белингни боғла, майдонга чиқ!”\n31 Авг 2016(13:11)\nАвваллари осмонўпар бинолар, жонингиздан бошқа ҳамма нарсани топса бўладиган дўконлар, латта-путта, атир-упанинг қадри катта эди. Кинолардаги башанг ҳаёт – ҳамма нарсани ҳал қилувчи куч деб ўйлардик. Бугун дунёнинг турли минтақаларида кечаётган вазиятни кўриб туриб, тинчликдан, фаровонликдан, озодликдан ортиқ бахт йўқлигини тушуниб етяпмиз.\n2010 йилда Яқин Шарқда бошланган тартибсизликлар бугунгача ўз асоратини кўрсатмоқда. Украинада бўлган воқеалар нафақат Европа мамлакатлари, балки Осиё минтақасига ўз таъсирини ўтказмай қолмади. Туркия, Франция, Бельгиядаги кўнгилсиз воқеалар бутун дунё эътиборини тортди. Қўшни мамлакатларда бўлаётган терактлар эса кишини янада бир бор шукрона келтиришга ундади. Сурия, Ироқ, Афғонистон, Яманда давом этаётган қирғинбаротлар эса бутун дунё аҳлини ларзага келтирмоқда. Эътибор бериб қарайдиган бўлсак, дунёда бўлаётган урушлар, портлаш ва терактлар, намойишкорона чиқишларнинг иштирокчилари ҳам, қурбонлари ҳам ёшлар бўлмоқда. Ҳали жамиятда ўз ўрнини топишга улгурмаган, қаерга етакласанг, ўша ерга қараб кетаверадиган оламондан фойдаланиш, уни истаган мақсадга йўналтиришданда осон иш йўқ, аслида.\nЎзбекистон ўз мустақиллигига эришган илк йилларданоқ ёшлар маънавиятини, уларнинг онгини ташқи таҳдидлардан асраш, “оммавий маданият” ниқоби остидаги ғарбдан кириб келаётган “янгича ғоя”лардан ҳимоя қилиш масаласига катта эътибор қаратилди. Ўзбекистон Республикаси Президенти Ислом Каримов ташаббуси билан ёшларнинг таълим олишлари, илм-фан чўққиларини забт этишларига кенг шарт-шароитлар яратилди. Кадрлар тайёрлаш умуммиллий дастури қабул қилинди. 12 йиллик мажбурий таълим жорий этилди. Минглаб мактаб, академик лицейлар, касб-ҳунар коллежлари, олий ўқув юртлари барпо этилди, мавжудлари қайта таъмирланди. Дунёнинг энг ривожланган мамлакатлари билан таълим соҳасида ҳам ҳамкорлик йўлга қўйилди. Ўзбекистон ёшлари дунёнинг исталган мамлакатида таҳсил олишига кенг йўл очилди.\nМамлакатимизда ўсиб келаётган янги авлодга қаратилаётган эътибор сабаб, бугун ёшларнинг жамиятдаги фаоллиги кундан-кунга ортиб бормоқда. Ёш, иқтидорли, дунёқараши кенг, бир неча тилларни биладиган, халқаро майдонда юртимиз шарафини муносиб ҳимоя қилаётган ёшлар – Президентимиз таъбири билан айтганда, юртнинг ишончи, таянчи, эртанги кундан умиди.\nЎзбекистон Республикаси Президенти Ислом Каримов “Фарзандларимиз биздан кўра кучли, билимли, доно ва албатта бахтли бўлишлари шарт”, деб мақсадни аниқ қўйди. Юртимизда 2000 йил – “Соғлом авлод йили”, 2001 йил – “Она ва бола йили”, 2008 йил – “Ёшлар йили”, 2010 йил – “Баркамол авлод йили”, деб номланиши, бу йилларга оид давлат дастурлари ишлаб чиқилиши ва ҳаётга тадбиқ этилиши, “Ўзбекистон Республикасида ёшларга оид давлат сиёсатининг асослари тўғрисида”ги Ўзбекистон Республикаси Қонунининг қабул қилиниши таг замирида ҳам, ёшларга қаратилаётган эътибор ва мислсиз имкониятлар ётибди.\nАйни кунларда ижтимоий тармоқларда Президент Ислом Каримовнинг ёшларга қарата гаплари айтган гаплари тасвирланган видеолавҳалар тарқаляпти. Мазкур тасвирларда давлат раҳбари ёшлардан умиди катта экани, уларга Ватаннинг эртасини ишониши ва Ўзбекистон фарзандларини ҳеч кимга, айниқса, юртфуруш ақидапарастлар қўлига бериб қўймаслигини таъкидлайди. Мазкур видеолавҳада ҳар бир Ўзбекистон фуқароси, хусусан, ёшлар тегишли хулоса чиқариб, эртанги кун учун ҳозирдан тадорик кўрса, илф-фан чўққиларини эгаллаб, Ватан равнақи, юрт истиқболига ўз ҳиссасини қўшса, мақсадга мувофиқ бўларди.\nТеги: майдонга чиқ!”, Ислом Каримов: “Белингни боғла


ИнтерФУТБОЛ :: АПЛнинг мушакдор паҳлавони\nАПЛнинг мушакдор паҳлавони\n«Вулверхэмптон» қанотида ҳукмронлик ўрнатган бу девқомат йигит аллақачон эътиборингизни тортганига шубҳа йўқ. Мабодо, уни танимасангиз, билиб олинг: Адама Траоре, ёши 24да, бўйи 178 см., вазни 87 кг. Ўлчами тезлиги ва самарадорлигига халал бермайди. Gol.ru келтирган қуйидаги фактлар буни яққол исботлайди.\n2016|2017 йиллар мавсумининг «Арсенал»га қарши учрашувида футболчи 37 км|соат тезлигида югурди. Бу - АПЛ рекорди. Адама ҳатто Гвардиолани ҳайратда қолдирди: «У машина. Тезлик олган пайтида уни тўхтатишнинг иложи йўқ».\nЯна бир рекорд «Уотфорд» билан бўлган беллашувда ўрнатилди - ўйин давомида Траоре 15та муваффақиятли алдамчи ҳаракатни амалга оширди. Статистика маълумотларига кўра, 2015 йилнинг февралида «Байер» ўйинчиси Карим Белараби «Вердер»даги рақибларини 17 марта алдаб ўтган экан.\nЖорий мавсумда Адама ўз фаолиятидаги энг сермаҳсул иштирокини қайд этди - 6та гол. Мавсум ниҳоясига етгани йўқ.\nТраоре методикаси: генетика } югуриш курси } ширинликларсиз таом.\nАнглия футболчини бутунлай ўзгартириб юборди. «Барселона» академиясида озғин ва нимжон эди. Ҳозир қоядек бақувват.\n«Астон Вилла» таркибига ўтганидан кейингина чинакам беллашувларга дуч келган Траоре маҳаллий биринчилик хусусиятларини тўла-тўкис тушуниб етди: «АПЛда кун кўриш жуда қийин. Чунки ундаги кескин тўқнашувлар мени чирпирак қилиб учириб юборарди. Ҳатто мендан бўйи паст бўлган рақибларим ҳам жуда чайир ва бақувват эдилар. Шунда ҳаммасини тушундим: Англиядаги рақобатга дош бериш учун жисмоний тайёргарлигим талаб даражасида бўлиши шарт. Шундан кейин қаерда ўйнашимдан қатъий назар, клуб шифокорлари ва мураббийлари билан ҳамкорликда қўшимча машғулотларда шуғуллана бошладим».\nШу тариқа Адама қатъий парҳез (ёғли таомлар, ширинликлар ва ичкиликдан воз кечиш) асосида овқатланиш тизимига ўтиб, хусусий физиотерапевт, диетолог ва массажчилар хизматидан фойдалана бошлади.\nТраоре ўз машғулотларида ҳар хил асбоб-ускуналар ёки мосламалардан фойдаланмайди. Фақат ўз вазни устида ишлайди: «Менга махсус мосламаларнинг кераги йўқ. Хусусий шифокор ва мураббийим жамоадаги машғулотларимга мос келадиган дастур тузиб беришди. Мен унга қатъий риоя қиламан. Натижада баданим юкламаларни енгил қабул қилади, ўзимни доимо тетик ҳис этаман».\nThe Sun қўшимча қилади: «Траоренинг танаси жисмоний машғулотларга мойил, уларни яхши қабул қилади. Унинг жуссаси «Барселона»да юрган пайтида мушакдор эмасди. Лекин оёқлари кучли, мускуллари чайир эди. Яхши натижаларга эришиш учун Адамадан юкламаларни тартибга келтириш талаб этиларди, холос».\nВазни ва гавдаси учун ноодатий бўлган юқори тезликка Траоре болалик пайтидан югуриш билан шуғулланиш эвазига эришган. У мунтазам равишда кросс билан шуғулланган. Фақат қизиқиш туфайли эмас - унинг тез ривожланаётган тўқималари доимий ҳаракатни талаб қиларди: «Акс ҳолда, бўғимларимда оғриқ пайдо бўларди. Шифокорлар югуриш билан шуғулланишни тавсия этишди», - дейди Адама.\nАнглияда куч-қувватни олиб қўядиган машғулотлардан кейин ҳаракатчанликни йўқотмаслик учун Траоре 2004 йилда Олимпиада чемпиони бўлган енгил атлетикачи Даррен Кэмпбеллдан маслаҳат сўради. Чопқир спортчи унга югуриш машғулотларига оид қўлланмани топиб берди.\n«Вулверхэмптон» бош мураббийи Нуну Эшпириту шогирдининг машғулотлардаги иштиёқини қуйидагича баҳолаганди: «Траоре ҳар куни шиддатли тарзда шуғулланади, ўзини сира аямайди. Унинг ҳаракатлари ҳайратланарли. Адама - мен биладиган асл профессионаллардан бири».\nЯқинда Траорега бодибилдингда ўз маҳоратини синаб кўришни таклиф этишганди ва шу заҳоти рад жавобини олишди - у фақат футбол ҳақида ўйлаган ва ўйламоқда.\nАдама Траоре Испанияда туғилган ва 15 ёшгача африкалик эмигрантлар ва қочоқлар истиқомат қиладиган Лос-Блокда яшаган. Бу ҳудуддаги ёшлар олдида 3та йўл борлигини Траоре бир неча марта такрорлаган: жиноий гуруҳларда, турли майда-чуйдалар савдосида шуғулланиш ёки футбол. Адама ва укаси Моха Траоре (ҳозир «Эркулес»да тўп сурмоқда) учинчи вариантни танлашди.\nТраоре интервьюларининг бирида у ва укасини кўча безорилари бир неча марта ёллашга уринганликлари ҳақида гапирганди. Шунингдек, ўзи бевосита кўчаларда бўлиб турадиган муштлашувлар, пичоқбозлик ва ўқ отишларга дуч келганини айтганди: «Бундай турмуш тарзи кимларгадир катта маблағ келтириши мумкин, агар у омон қолса, албатта. Болаликдаги танишларимнинг кўпчилиги безориларга қўшилиб кетишди. Аммо айримларининг ҳаёти фожиа билан ниҳоясига етди. Мен футбол ўйнашни хоҳлардим ва бу ҳудудни тарк этишни орзу қилардим».\nТраоре ҳанузгача яқин дўстлари ва ота-онасига тўғри йўлни танлашда ёрдам беришгани учун миннатдорчилик билдиради. Оспиталитетга жуда кам келади, келганида қандай қилиб бунчалик бақувват йигитга айлангани ҳақидаги саволга жавоб беради: «Жавобим шуки, Англия футболи бақувват ва чаққон бўлишни талаб қилади. Бунинг учун асбоб-ускуналарсиз машқ қилдим. Бунга кўпчилик ишонмайди. Майли, ишонмаса ишонмай қўя қолсин. Бироқ ҳаётимни қотиллик, гиёҳванд моддалар ва ҳаром пулларга эмас, футболга боғлаганимдан беҳад мамнунман».


Ўзбекистон Тожикистон темир йўлларига қарамликдан қутулди\n“Ўзбекистон темир йўллари” Ангрен-Поп электрлашган темир йўли қурилишини якунлагани ҳақида хабар берди. Икки йил давомида қурилган 123 километрли мазкур йўл Ўзбекистоничкарисидаги темир йўл ташувларини қўшниларга қарам бўлмаган ҳолда амалга ошириш имконини беради.\n“Ўзбекистон темир йўллари” томонидан барпо этилган Ангрен-Поп электрлашган темир йўлининг узунлиги 123 километрдан кўпроқ бўлиб, унинг 19 километрини тоғ орасида қурилган туннель ташкил этади. Мазкур йўл қурилиши ортидан Ўзбекистон Фарғона водийсидан мамлакатнинг бошқа вилоятларига юк ташишда Тожикистондан бўлган қарамликдан тўла қутилди.\nАвваллари ўзбек темир йўлчилари шарқий вилоятларга ўтиш учун Тожикистоннинг Сўғд вилоятидаги темир йўллардан транзит сифатида фойдаланишга мажбур эди. Айрим сиёсатшунослар Тожикистон бундан ўз сиёсий мақсадларига эришиш учун Ўзбекистонга босим кўрсатиш воситаси сифатида фойдаланиб келган, деб ҳисоблар эди.\nТожикистон расмийларининг билдиришича, Ўзбекистон йилига Фарғонадан 4 миллион тонна юкни тожик темир йўли орқали транзит қилар эди. Бунинг учун Ўзбекистон Тожикистон бюджетига йилига 28 миллион доллар тўлаб келган. Ўзбекистон Ангрен - Поп йўлини қуриш жараёнида Тожикистон орқали юк ташиш ҳажмини ҳам камайтириб борган.\nТожик расмийларининг билдиришича, Ўзбекистон транзит ҳақидан ташқари Душанбега олиб ўтилаётган юклар учун яна йилига 30 миллион доллар миқдорида тўлов тўлар эди. Ўзбекистон бу тўловни нақд пул билан эмас, газ, цемент ва ёнилғи-мойлаш маҳсулотлари билан берарди.\nЎзбекистон бир неча йил аввал Қамчиқ довони орқали Фарғона водийсига элтувчи янги йўлни қуриб битказди. Мазкур йўл барпо этилганидан сўнг Ўзбекистоннинг Тожикистон йўлларига бўлган қарамлиги уч барбарга камайган.\nЭкспертларнинг айтишларича, Ангрен - Поп электрлашган темир йўлининг ишга туширилиши ортидан Тожикистон бюджети катта миқдордаги тўловлардан маҳрум бўлибгина қолмай, балки Хитой -Марказий Осиё - Европа темир йўлини барпо этиш каби муҳим минтақавий лойиҳалардан ҳам четлаштирилди.\nТошкент 2013 йилдаёқ Тожикистонни Хитой - Марказий Осиё –Эрон темир йўли лойиҳадан четлаштирилишини талаб қилган ва бу талаб инобатга олинган эди. Хитой - Марказий Осиё –Эрон темир йўли лойиҳасининг умумий қиймати 1 миллиард 633 минг долларни ташкил этади. Бу маблағнинг 1 миллиард 100 миллион долларини Ўзбекистон, қолган қисмини эса Евросиё тараққиёт жамғармаси беради.\nХабарларда айтилишича, Ангрен - Поп темир йўли қурилишига Хитойнинг “Эниксимбанк”и 350 миллион доллар молиявий ёрдам берган. Ангрен-Поп йўналишидаги қатнов 2016 йил июнь ойидан йўлга қўйилиши айтилмоқда. “Ўзбекистон темир йўллари” ширкатининг маълум қилишича, мазкур йўлдан йилига 600 минг йўловчи ва 4 миллион 600 минг тонна юк ташилади.


ТИВ: Тожикистон Қирғизистонда ҳибсга олинган фуқароларини ҳимоя қилади\nНа таджикско-кыргызской границе. Архивное фото\nТожикистон ташқи ишлар вазири Қирғизистонда ҳибсга олинган Хатлон вилояти Жайхун туманининг 14 нафар маҳаллий аҳолиси тақдири тўғрисидаги савол ижобий ҳал қилинишига умид билдирди.\nТожикистон фуқаролари 11 февраль куни Қирғизистоннинг Қора-кул шаҳрида ҳибсга олинган. Улар давлат чегарасини ноқонуний кесиб ўтганликда айбланмоқда, деди Сирожиддин Муҳриддин 15 февраль куни Душанбедаги матбуот анжуманида.\nТожикистоннинг Бишкекдаги элчихонаси Душанбеда ҳибсга олинганлар тўғрисида керакли маълумотларни юборди, Ташқи ишлар вазирлиги ўз навбатида ўз фуқароларининг ҳуқуқларини ҳимоя қилиш тартибини бошлади. «Биз ҳар доим Қирғизистон расмийлари билан тил топишдик ва ўз фуқароларимизнинг ҳуқуқларини ҳимоя қилдик. Ушбу масала назорат остида ва умид қиламанки, муаммо ижобий ҳал этилади», — деди вазир.\n13 февраль куни Қирғизистоннинг Қора-Кўл шаҳри суди Жайхун округининг 14 нафар маҳаллий фуқаросини давлат чегарасини бузганликда айблаб, ҳар бири 3 000 АҚШ долларидан жаримага тортди.\nҚирғизистон чегарачилари 11 февраль куни Қирғизистон Республикасининг Боткен вилояти Лейлак туманида тожикистонлик ишчиларни ҳибсга олишди. Тожикистонликлар автобусда Бишкекка кетаётган эдилар, уларга ғишт заводига ишга жойлаштириш ваъда қилинган эди.\nҚарор қабул қилишда суд Тожикистон фуқароларининг номаълум воситачилар томонидан алданганлигини ва пандемия сабабли Қирғизистон ҳудудига рухсатсиз кириш тақиқланганлигини билмаганлигини ҳисобга олди.\nАйни пайтда Марказий Осиё мамлакатлари чегаралари коронавирус пандемияси сабабли ёпиқ. 2020 йил апрель ойида Қирғизистон ва Тожикистон чегара идоралари қирғиз-тожик давлат чегараларини чегарадош ҳудудларнинг маҳаллий аҳолиси ўртасида алоқа қилиш хавфи юқори бўлган айрим ҳудудларда қўшимча чегара постларини жойлаштириш орқали мустаҳкамладилар.


Бош саҳифа МатбуотҲозирги давр матбуотиНасимхон Раҳмонов. Тўғри матн яратиш маcъулияти (2011)\nМатншунослик ва мумтоз адабиёт ўзаро бири иккинчисини тақозо қиладиган, бири иккинчисисиз мавжуд бўла олмайдиган соҳалардир. Матншунослик айни пайтда тўғри матн яратиш учун ҳам асос бўладиган соҳа. Бу соҳада мактаб яратган олимларнинг меҳнатлари, тажрибалари бугунги кунда қўл келмоқда. Уларнинг мактаблари насиҳатгўйлик ёки матндан фақат хато излашдан иборат эмас, балки уcтозларнинг тайёрлаган матнлари, таянган принциплари матншуносликни шакллантирди. Мактаб катта қалб, чуқур билим, илмга муҳаббат, қолаверса, илмий маданият орқали яратилади. Бир мисол. Рус адабиёти тарихида рус йилномалари матнлари бўйича С.Шамбинаго, И.Тихомиров каби олимлар тадқиқотлар яратган. Аммо бу матнлар юзасидан иш шу билан тўхтамаган. Бу йўналишда машҳур матншунос А.Шахматов ҳам иш олиб борди. У матндаги хатоларга эътибор қаратар экан, устозлар билан зиддиятга киришмади, балки тадқиқот усулини ўзгартирди: аввал матнни тадқиқ этиб, кейин нашр қилди. Ниҳоятда ибратли усул! Муайян бир давр адабий ёдгорлигининг мазмун-моҳияти унинг ким томонидан нашрга тайёрлангани билан ўлчанмайди, балки адабиёт тарихида тутган ўрни билан ўлчанади, қолаверса, матннинг яшаши, авлодлардан авлодларга ўтиши ҳам матншунос яратган матннинг cавияcи билан белгиланади.\nАдабий ёдгорликлар билан авлодларни боғлаб турадиган, матннинг қандай cавияда бажарилганини кўрсатадиган бир омил — мажмуалардир. Мажмуа бадиий асарлардан муҳим парчаларни олиб, бир китобга жамлашдангина иборат эмас, айни пайтда у тузувчининг диди, асарга муносабати ва матннинг қанчалик қимматли эканига эътибор қаратишни тақозо этади. Мажмуалар ана шундай пухта нашрлардан парчалар танлаб, яратилади.\nБиз мумтоз адабиёт асарлари матнини яратиш муаммоси тўғрисида сўз юритар эканмиз, матншуносликда шу кунгача давом этиб келаётган мажмуалар ва уларнинг яратилиш принципларига эътиборни қаратмоқчимиз. Ўзбек адабиётида мажмуа яратишнинг ўзига хос анъаналари бор. Абдурауф Фитрат, Олим Шарафиддинов, Ҳоди Зариф ва бошқа олимлар тузган мажмуалар бугунги кунда ҳам аҳамиятини йўқотмаган. Матн танлашда дид, изчиллик ва мантиқийлик улар яратган мажмуаларнинг умрбоқийлигини таъминлади. Биргина Фитрат домланинг «Энг эски турк адабиёти намуналари»(Тошкент, «Мумтоз сўз», 2008; нашрга тайёрловчи: Орзигул Ҳамроева) мажмуасига назар ташлаш кифоя. Фитрат «Девону луғотит турк»даги тўртликларга муайян мантиқий изчилликда тартиб бериб, Алп Эр Тўнга марсиясини тиклади, тўртликларни луғат ва изоҳлар билан таъминлади. Мажмуа XI аср ва ундан олдинги давр адабиёти тўғрисида тасаввур ҳосил қилишда ўз вазифасини бажарди. Бу ва бу сингари мажмуалар адабиёт тарихи учун ишончли манба вазифасини ўташи шубҳасиздир.\nМумтоз адабиёт тарихи мажмуалари янгиланиб боришни тақозо этади. Янги манбалар китобхон ихтиёрига ҳавола қилингандагина мумтоз адабиёт ўз вазифасини бажарган бўлади. Улуғ устозлар анъаналарини қўлдан келганча давом эттирган ҳолда, биз томонимиздан «Ўзбек мумтоз адабиёти намуналари» (Тошкент, “Фан”, I жилд, 2003, 2005; II жилд, 2007) чоп қилинди. Албатта, олдинги мажмуаларни айнан такрорламаган ҳолда. Зотан, эски мажмуалар ўз вазифасини бажарди. Биз тайёрлаган мажмуаларга, биринчидан, илгари ўзбек тилида чоп этилмаган янги матнлар бошқа тиллардан таржима қилиниб киритилди ва ўзбек адабиётининг мулкига айлантирилди, иккинчидан, имкон қадар матнлар(масалан, айрим нома, мунозара жанрларига оид матнлар) фотонусхасидан фойдаланилиб, айрим тузатишлар қилинди; учинчидан, XIV асргача бўлган оғзаки ва ёзма манбалар олий ўқув юртлари учун мўлжалланиб, қўлланма вазифасини бажариши назарда тутилган ҳолда тузилди.\nМажмуалар қандай принципларга кўра тузилади, қандай матнлар олинадию, қайси бири олинмайди, деган саволлар туғилиши табиий. Мажмуа тузишнинг ўзига хос принциплари бор. Биринчидан, матнларни қиёслаш ва саралаш талаб этилади. Бу принципга Фитратнинг юқорида биз айтиб ўтган мажмуаси энг яхши мисол бўла олади. Турк олими Кўпрулизоданинг «Девону луғотит турк» юзасидан олиб борган кузатишларига Фитрат ҳар бир тўртлик юзасидан муносабатини билдириб, пухта мажмуа яратганини айтишимиз даркор. Биз ҳам матнларни танлашда шу принципга аcоcланишга, айниқса, номалар ва Сайфи Саройи ижодидан намуналар танлашда ҳаракат қилдик.\nСайфи Саройи XIV аср ўзбек адабиётида алоҳида ўрин тутади. У Олтин Ўрда адабиёти ва Мисрда туркий қавмлар барпо қилган Мамлуклар давлатидаги адабий муҳитнинг ёрқин вакили. Шайх Саъдийнинг «Гулистон» асарини «Гулистони бит-туркий» номи билан илк бор туркийчалаштирди, ўз даврининг малик уш-шуароси сифатида шуҳрат қозонди. Сайфи Саройи ижоди, хусусан, унинг таржимонлик маҳорати ҳақида ҳали кўп гаплар айтилиши керак. Биз бу улуғ шоир билан боғлиқ бошқа муҳим масала — унинг асарлари нашри устида қисқача тўхталмоқчимиз.\nСайфи Саройининг «Гулистони бит-туркий» аcарини Туркияда ўтган аср ўрталарида Фаридун Нафиз Ўзлуқ чоп эттирган; Қозонда, Қозоғистонда бу шоир ижоди бўйича ўша даврда бир қанча ишлар амалга оширилган. Ўзбекистонда бу асарнинг икки нашри — Э.Фозилов ва Н.Даврон амалга оширган нашрлари бор. Биз ҳам «Ўзбек мумтоз адабиёти намуналари»нинг II жилдига бу шоир ижодидан намуналар олиб, изоҳ ва шарҳлар билан таъминладик. Матнни ким тайёрлагани эмас, бадиий cавияcи мажмуада асосий мезон бўлгани учун Сайфи Саройининг замондош шоирларга жавоб ғазалларини Амир Нажип нашридан, «Гулистони бит-туркий»дан намуналарни Насрулло Даврон нашридан айрим тузатишлар билан олишга тўғри келди. Э.Фозилов тайёрлаган нашр ўз-ўзидан четга сурилиб қолди. Бунга сабаб — Э.Фозилов нашрининг cавияcи юкcак эмаcлиги бўлди. Cўзимизнинг исботи учун Амир Нажип ва Э.Фозилов нашрларидан Мавлоно Қози Муҳсин ғазалига эътибор берайлик. Тўртинчи байтнинг биринчи мисраси Амир Нажипда:\nЙанағи меҳрулара олма сотар.\nМисранинг мазмуни тушунарли: Ёрнинг ёноқлари шунчалик қизилки, худди қуёшга қизил олмани сотмоқчи бўлаётгандек, қуёш билан баҳслашаётгандек.\nЭнди юқоридаги мисрани Э.Фозилов қандай ағдарганига эътибор берайлик:\nЯнгоғи сайрулара олма сотар.\nМазмун мубҳам, «меҳр»ни «сайр»га алмаштирган Э.Фозилов нимани назарда тутган — ўзига маълумдир-у, аммо китобхонга қоронғу.\nЯна шу ғазалнинг бешинчи байти Амир Нажипда:\nНе янгоқким мот этар тоза гулни.\nНе янгоқким, мот отар(?) тоза гули(?).\nНа мантиқ, на мазмун бор, балки «отар»нинг биринчи ҳарфи алифни Э.Фозилов калтак деб тушунган бўлса керак? Бўлмаса, мотни отиб бўладими?! Кимдир кимнидир мот қилади!\nЯна шу шеърнинг охирги байти Амир Нажипда:\nҚоша кўза алданурса дағийлар.\nҚоша, кўза алданурса доийлар.\nШу шеър муаллифи Қози Муҳсинга нисбатан ишлатилган Мавлоно сўзини матнчи чала-ярим қилиб Мавло деб ўқиганини ҳам тушуниш қийин. Биз шу ғазалдаги унчалик аҳамиятсиз, шеър мазмунига халал бермайдиган қусурларга эътибор бермадик.\nСаъдий «Гулистон»ининг форсча асл нуcхаси учинчи боби 22- ҳикояси охирида «Мен айтдим» ибораси бор. Сайфи Саройи таржимасида «Хаёлга Хожа Исҳоқ Хоразмийнинг қуйидаги ҳикмати келур» деган жумладан кейин қуйидаги тўртлик келтирилган:\n«Гулистони бит-туркий»ни синчиклаб ўрганган Амир Нажип шу шоирнинг ғазалига Сайфи Саройи жавобан ёзган ғазалнинг биринчи байтини қуйидагича чоп эттирган:\nТаолаллоҳ зиҳи сурат, зиҳи маҳбуби руҳоний,\nБайтнинг биринчи мисрасидаги руҳонийни Э.Фозилов равҳони деб ўқиганини ҳеч ҳам англаб бўлмади.\nАгар Сайфи Саройининг Э.Фозилов нашрга тайёрлаган китобини шу тарзда таҳлил қилишни давом эттирсак, бугунги авлодда 60- йиллардаги матншунослар шу даражада ночор бўлган экан-да, деган фикр пайдо бўлиши мумкин. Аслида, энг лаёқатли матншуносларни ўша давр етиштирган. Фақат юқоридагидек нашрлар мумтоз адабиётнинг қимматини бир оз туширади, холос.\nМатншунослик бир ёзувдан бошқасига ҳарф ағдаришдан иборат эмас. Ёки дуч келган матнни олиб, мажмуа ясашдан ҳам ҳеч ким наф кўрмайди. Матншунос, биринчи навбатда, матнни дид ва саводхонлик билан тайёрлаш малакасига эга бўлса, мажмуа тузувчилар учун ҳам, келгуси авлодлар учун ҳам катта иш қилган бўлади. Матндаги хато мажмуада ҳам давом этаверса, бора-бора мумтоз адабиётнинг қиёфасига доғ тушади. Иккинчидан, матн талабага ёки кенг оммага мўлжалланганда, албатта, луғат ва изоҳлар билан таъминланиши керак. Умуман, матн тайёрлаш ва шу асосда мажмуалар тузиш бир-бирига боғлиқ жараён эканини ҳар доим эътиборда тутишимиз лозим.\n← Аввалги Аввалги Исмоил Бекжон. Ошиқ Ҳусомий (2011)\nКейинги → Кейинги: Зуҳриддин Исомиддинов. Клон таржима (2011)